
[bookmark: __RefHeading___Toc2025_3740429179]Článok I – Úvodné ustanovenia
1. Školský poriadok Materskej školy, Staškovce 13, 090 23  (ďalej len „materská škola") vydáva riaditeľka materskej školy podľa § 153 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „školský zákon") po prerokovaní v pedagogickej rade a v rade školy.
2. Školský poriadok je vnútorným dokumentom školy, ktorý predstavuje súhrn záväzných noriem, zásad a pravidiel zabezpečujúcich spolužitie kolektívu detí, ich zákonných zástupcov, pedagogických zamestnancov, odborných zamestnancov a ostatných zamestnancov materskej školy. Je záväzný aj pre ďalšie fyzické osoby, ktoré sa s vedomím riaditeľky nachádzajú v priestoroch materskej školy.
3. Školský poriadok je vypracovaný v súlade s príslušnými všeobecne záväznými právnymi predpismi. Nevydáva sa na konkrétny školský rok a platí do jeho zmeny dodatkom alebo 
do vydania nového školského poriadku.
4. Školský poriadok zohľadňuje špecifické podmienky materskej školy s prihliadnutím 
na požiadavky a potreby zákonných zástupcov a zriaďovateľa a je vypracovaný v súlade s princípmi sledovania najlepších záujmov detí a optimálneho rozvoja detí predškolského veku.
5. Školský poriadok upravuje najmä podrobnosti uvedené v § 153 ods. 1 písm. a) až d) školského zákona, teda
a)	výkon práv a povinností detí a ich zákonných zástupcov, pravidlá vzájomných vzťahov 
a vzťahov s pedagogickými a ďalšími zamestnancami,
b)	prevádzku a vnútorný režim materskej školy,
c)	podmienky na zaistenie bezpečnosti a ochrany zdravia detí a ich ochrany pred prejavmi rizikového správania, diskrimináciou alebo násilím,
d)	podmienky zaobchádzania s majetkom, ktorý materská škola využíva.
6. Materská škola nemá právnu subjektivitu. Jej zriaďovateľom je Obec Staškovce. Materskú školu riadi riaditeľka v rozsahu pôsobnosti ustanovenej všeobecne záväznými právnymi predpismi 
a zriaďovacou listinou.
7. Zákonným zástupcom sa na účely školského poriadku rozumie rodič, iná fyzická osoba, ktorá má dieťa zverené do osobnej starostlivosti alebo do pestúnskej starostlivosti na základe rozhodnutia súdu, alebo zástupca zariadenia, v ktorom sa vykonáva ústavná starostlivosť, neodkladné opatrenie alebo výchovné opatrenie na základe rozhodnutia súdu.
Charakteristika materskej školy
8. Materská škola je jednotriedna. Poskytuje predprimárne vzdelávanie deťom spravidla od troch 
do šiestich rokov veku, deťom plniacim povinné predprimárne vzdelávanie a deťom pokračujúcim 
v jeho plnení. Za podmienok ustanovených školským zákonom (Čl. III) možno výnimočne prijať aj dieťa od dovŕšenia dvoch rokov veku. Materská škola má jednu triedu s kapacitou najviac 14 detí; kapacita triedy je určená zriaďovacou listinou a prevádzkovým poriadkom (najvyšší počet detí 
v triede ustanovuje § 28 školského zákona).
9. Materská škola poskytuje celodennú výchovu a vzdelávanie. Na základe dohody so zákonným zástupcom môže dieťa absolvovať poldennú formu v rozsahu najmenej štyri a najviac päť hodín (Čl. III bod 8).
10. Výchova a vzdelávanie sa uskutočňujú podľa Školského vzdelávacieho programu „Škôlka pod lesom", vypracovaného v súlade so Štátnym vzdelávacím programom pre predprimárne vzdelávanie.
11. Predprimárne vzdelávanie zabezpečujú pedagogickí zamestnanci materskej školy (riaditeľka, učiteľka a pedagogický asistent) a podľa potreby ďalší zamestnanci a odborné pracoviská. Pedagogický asistent pracuje pod vedením učiteľky. Nepedagogický zamestnanec zabezpečujúci sebaobslužné činnosti detí (ďalej „nepedagogický asistent") nie je pedagogickým zamestnancom, deťom pomáha pri hygiene, stravovaní a obliekaní a jeho postavenie upravuje Čl. III bod 22.4. Uplatňuje sa individuálny a inkluzívny prístup s prihliadnutím na vek, schopnosti, záujmy a potreby jednotlivých detí.
12. Materská škola vytvára podmienky na spoločné vzdelávanie detí rôzneho veku a detí 
s rozličnými individuálnymi potrebami vrátane detí so zdravotným znevýhodnením. Organizácia výchovy a vzdelávania a poskytovanie podpory sa prispôsobujú konkrétnemu zloženiu triedy.
13. Stravovanie zabezpečuje Školská jedáleň pri MŠ Staškovce, ktorá je zariadením školského stravovania a nachádza sa v budove materskej školy.
14. Dom smútku
14.1	Súčasťou budovy je Dom smútku s vlastným vchodom, ktorého vlastníkom je Obec Staškovce. Dom smútku nie je súčasťou priestorov materskej školy.
14.2	Starosta obce oznamuje riaditeľke termín a čas pohrebného obradu vopred, telefonicky alebo e-mailom. Riaditeľka informuje zamestnancov.
14.3	Počas pohrebných obradov je vstup do materskej školy zatvorený. Účastníci obradu nevstupujú do budovy ani na dvor materskej školy. Pobyt vonku sa v čase obradu organizuje tak, aby deti nezasiahol sprievod ani hluk.
14.4	Ak riaditeľka informáciu o obrade dostane až v deň jeho konania, postupuje podľa bodu 14.3 v rozsahu, ktorý je v danej situácii možný.

[bookmark: __RefHeading___Toc2027_3740429179]Článok II – Výkon práv a povinností detí a ich zákonných zástupcov, pravidlá vzájomných vzťahov a vzťahov s pedagogickými zamestnancami, odbornými zamestnancami a ďalšími zamestnancami
1. Dieťa má právo na
a)	rovnoprávny prístup ku vzdelávaniu,
b)	bezplatné vzdelanie, ak je pre neho predprimárne vzdelávanie povinné, v materskej škole, ktorá je štátnou školou (§ 144 ods. 1 písm. c)),
c)	vzdelanie v štátnom jazyku a v jazyku národnostnej menšiny v rozsahu ustanovenom zákonom,
d)	inkluzívne vzdelávanie a individuálny prístup rešpektujúci jeho výchovno-vzdelávacie potreby, schopnosti, možnosti, nadanie a zdravotný stav,
e)	úctu k jeho vierovyznaniu, svetonázoru, národnostnej a etnickej príslušnosti,
f)	poskytovanie poradenstva a služieb spojených s výchovou a vzdelávaním,
g)	výchovu a vzdelávanie v bezpečnom a hygienicky vyhovujúcom prostredí,
h)	organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny,
i)	úctu k svojej osobe a zabezpečenie ochrany proti fyzickému, psychickému a sexuálnemu násiliu, šikanovaniu, diskriminácii a zanedbávaniu,
j)	informácie týkajúce sa jeho osoby a priebehu výchovy a vzdelávania, primerane jeho veku,
k)	náhradu škody, ktorá mu vznikla pri výchove a vzdelávaní alebo v priamej súvislosti 
s nimi (§ 144 ods. 1 písm. o)),
l)	ak ide o dieťa so špeciálnymi výchovno-vzdelávacími potrebami, výchovu a vzdelávanie s využitím špecifických foriem a metód, kompenzačných pomôcok a vytvorenie nevyhnutných podmienok vrátane priestoru prispôsobeného jeho zdravotnému postihnutiu,
m)	poskytovanie podporných opatrení, ak sú splnené podmienky ustanovené školským zákonom,
n)	ochranu súkromia a osobných údajov podľa osobitných predpisov.

2. Povinnosti dieťaťa sa uplatňujú primerane jeho veku, rozumovej a sociálnej vyspelosti 
a individuálnym možnostiam. Dieťa je vedené k tomu, aby
a)	neobmedzovalo svojím konaním práva ostatných osôb zúčastňujúcich sa výchovy 
a vzdelávania,
b)	dodržiavalo pravidlá triedy a školský poriadok, s ktorými bolo oboznámené spôsobom primeraným veku,
c)	pravidelne sa zúčastňovalo na výchove a vzdelávaní, ak zákon neustanovuje inak,
d)	v medziach svojich schopností chránilo majetok materskej školy a učebné pomôcky pred poškodením,
e)	konalo tak, aby neohrozovalo svoje zdravie a bezpečnosť ani zdravie a bezpečnosť iných,
f)	rešpektovalo v medziach svojich schopností ľudskú dôstojnosť ostatných detí 
a zamestnancov,
g)	primerane veku dodržiavalo pravidlá slušného a ohľaduplného správania,
h)	rešpektovalo pokyny zamestnancov, ak sú v súlade s právnymi predpismi, školským poriadkom a dobrými mravmi,
i)	postupne osvojovalo a samostatne uplatňovalo základné sebaobslužné a hygienické návyky primerané veku (napr. pitie z pohára, jedenie lyžicou, oznámenie potreby použitia toalety, použitie vreckovky, podieľanie sa na obliekaní a obúvaní).
Miera samostatnosti sa posudzuje individuálne. Nezvládanie sebaobslužných úkonov samo osebe nie je porušením školského poriadku. U detí so zdravotným znevýhodnením alebo inými špeciálnymi výchovno-vzdelávacími potrebami sa postupuje podľa ich potrieb a poskytovaných podporných opatrení.
3. Zákonný zástupca dieťaťa má právo
a)	vybrať pre svoje dieťa školu v súlade s možnosťami výchovno-vzdelávacej sústavy,
b)	žiadať, aby sa dieťaťu poskytovali informácie a vedomosti vecne a mnohostranne 
v súlade so súčasným poznaním sveta a s princípmi a cieľmi výchovy a vzdelávania,
c)	oboznámiť sa so školským vzdelávacím programom a školským poriadkom,
d)	byť informovaný o výchovno-vzdelávacích výsledkoch svojho dieťaťa, jeho správaní 
a adaptácii,
e)	na poskytnutie poradenských služieb vo výchove a vzdelávaní dieťaťa,
f)	zúčastňovať sa výchovy a vzdelávania po predchádzajúcom súhlase riaditeľky 
za podmienok, ktoré nenarušia jej priebeh ani bezpečnosť detí,
g)	vyjadrovať sa k školskému vzdelávaciemu programu prostredníctvom rady školy,
h)	požiadať o konzultáciu s pedagogickým zamestnancom alebo riaditeľkou (Čl. III bod 9),
i)	podať podnet, pripomienku alebo sťažnosť podľa bodu 16 bez toho, aby bolo jeho dieťa znevýhodnené,
j)	byť informovaný o závažných skutočnostiach týkajúcich sa zdravia, bezpečnosti 
a vzdelávania dieťaťa,
k)	byť vopred informovaný o činnosti nad rámec školského vzdelávacieho programu, ktorá vyžaduje jeho informovaný súhlas, a tento súhlas udeliť alebo neudeliť,
l)	na ochranu osobných údajov dieťaťa a rodiny.
4. Zákonný zástupca dieťaťa je povinný
a)	dodržiavať podmienky výchovno-vzdelávacieho procesu dieťaťa určené školským poriadkom,
b)	dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby,
c)	poskytnúť so zámerom spracovania osobné údaje v rozsahu uvedenom v § 11 ods. 6 školského zákona a bez zbytočného odkladu oznamovať ich zmeny vrátane aktuálnych kontaktov umožňujúcich neodkladné kontaktovanie,
d)	informovať materskú školu o zmene zdravotnej spôsobilosti dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania (§ 144 ods. 7 písm. d)). Ak ide o dieťa, pre ktoré nie je predprimárne vzdelávanie povinné, môže byť nesplnenie tejto povinnosti po predchádzajúcom písomnom upozornení dôvodom na predčasné skončenie predprimárneho vzdelávania (Čl. III bod 3.1 písm. c) a 3.2),
e)	pri vzniku škody spôsobenej dieťaťom poskytnúť materskej škole súčinnosť; zodpovednosť za škodu sa posudzuje podľa všeobecných predpisov (Čl. V),
f)	pri výskyte infekčného ochorenia dieťaťa okamžite oznámiť učiteľke dôvod neprítomnosti dieťaťa, aby mohla škola prijať opatrenia na zabránenie šírenia ochorenia,
g)	ospravedlňovať neprítomnosť dieťaťa v súlade s Čl. III bodom 19 a predkladať vyhlásenie o bezinfekčnosti podľa Čl. IV bodu 8,
h)	vyzdvihnúť si dieťa čo najskôr, ak sa u neho počas pobytu prejavia príznaky ochorenia (zvýšená teplota, hnačka, zvracanie alebo iná nevoľnosť),
i)	uhrádzať mesačný príspevok na čiastočnú úhradu výdavkov za pobyt dieťaťa podľa VZN obce Staškovce č. 4/2025 a príspevok na stravovanie podľa Čl. III bodu 21,
j)	rešpektovať, že komunikácia s dieťaťom v čase od jeho odovzdania až po prevzatie zákonným zástupcom alebo splnomocnenou osobou sa uskutočňuje prostredníctvom učiteľky alebo riaditeľky; prirodzená komunikácia pri odovzdávaní a preberaní dieťaťa tým nie je dotknutá,
k)	rešpektovať, že dieťa nesmie počas pobytu používať mobilné telefóny, inteligentné hodinky ani iné zariadenia, prostredníctvom ktorých dochádza k prenosu údajov tretím osobám bez ich súhlasu,
l)	prednostne riešiť bežné záležitosti dieťaťa s učiteľkou, ktorá s dieťaťom pracuje, 
a závažné, opakované alebo rozhodovacie záležitosti s riaditeľkou; tým nie je dotknuté právo podať podnet alebo sťažnosť,
m)	dodržiavať pravidlá komunikácie podľa bodu 11,
n)	poskytovať súčinnosť pri riešení prejavov rizikového správania svojho dieťaťa, ktoré môžu ohroziť bezpečnosť a zdravie,
o)	dbať, aby dieťa plniace povinné predprimárne vzdelávanie dochádzalo pravidelne a včas, ak mu nezabezpečí inú formu vzdelávania podľa § 23 školského zákona,
p)	vyjadriť súhlas alebo nesúhlas s účasťou dieťaťa na vzdelávaní nad rámec školského vzdelávacieho programu alebo inovácií zapísaných podľa § 14a školského zákona,
q)	bezodkladne predložiť riaditeľke rozhodnutie súdu alebo iného orgánu, ktoré má význam pre výkon rodičovských práv, preberanie dieťaťa alebo poskytovanie informácií o ňom.
5. Pedagogickí zamestnanci a odborní zamestnanci majú okrem práv ustanovených osobitnými právnymi predpismi pri výkone pracovnej činnosti práva taxatívne vymedzené v § 3 zákona 
č. 138/2019 Z. z. o pedagogických zamestnancoch a odborných zamestnancoch a o zmene 
a doplnení niektorých zákonov v znení neskorších predpisov (ďalej len „zákon č. 138/2019 Z. z.").
6. Na pedagogických zamestnancov a odborných zamestnancov sa vzťahujú povinnosti uvedené v § 4 ods. 1 zákona č. 138/2019 Z. z. Ďalší zamestnanci sú v rozsahu svojich pracovných povinností povinní rešpektovať dôstojnosť a práva detí, dbať na bezpečnosť detí, zachovávať mlčanlivosť, dodržiavať hygienické a bezpečnostné pravidlá a spolupracovať s pedagogickými zamestnancami.
7. Práva ustanovené školským zákonom a zákonom č. 138/2019 Z. z. sa zaručujú rovnako každému v súlade so zásadou rovnakého zaobchádzania vo výchove a vzdelávaní.
8. Výkon práv a povinností vyplývajúcich zo školského zákona musí byť v súlade s dobrými mravmi. Nikto nesmie tieto práva a povinnosti zneužívať na škodu druhého dieťaťa, pretože podľa § 145 ods. 1 školského zákona sa práva zaručujú rovnako všetkým deťom v súlade so zásadou rovnakého zaobchádzania podľa zákona č. 365/2004 Z. z. (antidiskriminačný zákon).
9. Zákonný zástupca je povinný rešpektovať, že pedagogický zamestnanec nesmie odviesť dieťa 
k sebe domov ani ho odovzdať inej osobe než zákonnému zástupcovi alebo ním písomne splnomocnenej osobe (Čl. III bod 12).
10. Postup pri nezhodách zákonných zástupcov
a)	Do predloženia rozhodnutia súdu alebo iného vykonateľného rozhodnutia je každý zo zákonných zástupcov oprávnený dieťa priviesť do materskej školy aj z nej prevziať, ako to bolo pred podaním návrhu na rozvod alebo na úpravu výkonu rodičovských práv.
b)	Počas konania o rozvode alebo úprave výkonu rodičovských práv zachováva materská škola neutralitu. Nezaujaté a vecné stanovisko poskytne len súdu alebo inému oprávnenému orgánu na jeho písomnú žiadosť a jeho obsah neposkytne ani jednému zákonnému zástupcovi.
c)	Materská škola rešpektuje rozhodnutie súdu alebo predbežné opatrenie, ktoré jej zákonný zástupca predloží, od jeho doručenia. Vykonateľnosť predbežného opatrenia nie je viazaná na jeho právoplatnosť. Samotná informácia jedného rodiča, že druhý „nesmie dieťa preberať" alebo „nesmie dostať informácie", nie je pre školu postačujúcim podkladom.
d)	Ak bolo dieťa právoplatným rozhodnutím súdu zverené do starostlivosti jedného zo zákonných zástupcov, rieši škola bežné veci dieťaťa s týmto rodičom. V podstatných veciach sa postupuje podľa bodu 13.
e)	Priestory materskej školy nie sú miestom svojvoľného styku rodiča s dieťaťom. Styk 
s dieťaťom v priestoroch školy sa uskutoční len podľa súdneho rozhodnutia alebo súdom schválenej dohody.
f)	Materská škola nezisťuje, či zákonní zástupcovia žijú v spoločnej domácnosti, kto má dieťa v osobnej starostlivosti ani či ide o striedavú starostlivosť. Pri výletoch a ďalších aktivitách platí Čl. III body 16.3 až 16.8.
11. Vzájomná komunikácia a ochrana pred znevažovaním
11.1	V priestoroch školy, pri komunikácii so zamestnancami ani elektronicky nie je prípustné vyhrážanie, hrubé urážanie, ponižovanie, agresívne správanie, úmyselné narúšanie výchovy a vzdelávania ani vedomé šírenie závažných nepravdivých informácií s cieľom poškodiť konkrétnu osobu.
11.2	Bod 11.1 nie je zákazom vecnej kritiky školy a neobmedzuje právo zákonného zástupcu podať oprávnenú sťažnosť alebo zákonným spôsobom verejne vyjadriť názor.
11.3	Ak konanie napĺňa znaky priestupku podľa § 72 ods. 4 zákona č. 321/2025 Z. z. (hrubé znevažovanie, urážanie alebo ohrozovanie pedagogického alebo odborného zamestnanca, šírenie nepravdivých údajov o ňom, verejné šírenie jeho osobných údajov, opakované úmyselné narušovanie výchovy a vzdelávania), postupuje sa podľa zákona. Priestupky podľa písm. a) až c) prejednáva regionálny úrad, podľa písm. d) Policajný zbor. Pokuta môže byť do 1 000 eur a pri písm. d) možno uložiť aj zákaz vstupu do školy až na päť rokov (§ 72 ods. 5 až 7).
11.4	Pri zásahu do dobrého mena materskej školy môže škola postupovať podľa § 19b ods. 2 
a 3 Občianskeho zákonníka.
11.5	Ak osoba svojím správaním ohrozuje bezpečnosť detí alebo zamestnancov alebo závažne narúša výchovu a vzdelávanie, zamestnanec bezodkladne zabezpečí ochranu detí 
a informuje riaditeľku. Podľa závažnosti môže škola požiadať o súčinnosť zriaďovateľa alebo Policajný zbor. Materská škola nevytvára sankcie, ktoré jej zákon nepriznáva.
11.6	Zamestnanec, voči ktorému sa osoba správa neprípustným spôsobom, ju upozorní na neprípustnosť správania. Ak správanie pokračuje, presunie rozhovor alebo osobu k riaditeľke, v čase jej neprítomnosti k poverenej učiteľke (Čl. III bod 22.1). Pri ohrození zdravia alebo bezpečnosti volá Policajný zbor (158 alebo 112). O udalosti vyhotoví písomný záznam, riaditeľka ho postúpi príslušnému orgánu podľa bodu 11.3 a informuje zriaďovateľa.
12. Pravidlá vzájomných vzťahov so zamestnancami sú určené týmito zásadami:
a)	vytvárať tvorivú atmosféru na udržiavanie dobrých medziľudských vzťahov,
b)	uplatňovať iniciatívu, vzájomnú pomoc a ochotu,
c)	presadzovať toleranciu, rešpektovanie a úctu,
d)	prejavovať otvorenosť, konštruktívnosť a asertívnosť pri riešení konfliktných a sporných situácií,
e)	zamestnanci komunikujú so zákonnými zástupcami profesionálne, taktne a s rešpektovaním súkromia dieťaťa a rodiny,
f)	pri odovzdávaní a preberaní dieťaťa sa poskytujú krátke informácie nevyhnutné pre aktuálny pobyt dieťaťa, dlhší alebo dôverný rozhovor sa rieši dohodnutou konzultáciou,
g)	konflikty dospelých osôb sa neriešia pred deťmi,
h)	zákonný zástupca nerieši konflikt svojho dieťaťa napomínaním, vypočúvaním ani konfrontovaním cudzieho dieťaťa, ale informuje učiteľku alebo riaditeľku,
i)	škola neposkytuje zákonnému zástupcovi chránené informácie o inom dieťati, jeho rodine, zdravotnom stave ani podporných opatreniach,
j)	zákonný zástupca nežiada od zamestnancov osobné údaje iných zákonných zástupcov ani iných detí; ak s iným dieťaťom vznikne problém, obráti sa na učiteľku alebo riaditeľku,
k)	pedagogický zamestnanec sa počas výkonu dozoru nevzďaľuje od detí a nenecháva ich bez dozoru ani z dôvodu rozhovoru so zákonným zástupcom alebo inou osobou,
l)	zamestnanci a zákonní zástupcovia zachovávajú mlčanlivosť o osobných a citlivých informáciách o deťoch a ich rodinách, o ktorých sa dozvedeli pri výchove a vzdelávaní,
m)	konzultácie zákonného zástupcu s pedagogickým zamestnancom prebiehajú vo vopred dohodnutom čase v pracovnom čase pedagogického zamestnanca, mimo jeho výchovno-vzdelávacej činnosti, spravidla v priestoroch materskej školy.
13. Podpisovanie podaní a doručovanie rozhodnutí (§ 144a)
13.1	Na podaniach týkajúcich sa výchovy a vzdelávania, o ktorých sa rozhoduje v správnom konaní (najmä prihláška, žiadosť o prestup, o prerušenie dochádzky a o povolenie individuálneho vzdelávania), sa vyžaduje podpis oboch zákonných zástupcov. Za podpis pri prihláške sa považuje aj vyjadrenie súhlasu v elektronickej podobe v podregistri prijímania na vzdelávanie.
13.2	Podpis oboch zákonných zástupcov sa nevyžaduje, ak
a)	jednému z rodičov bol obmedzený alebo pozastavený výkon rodičovských práv 
a povinností vo veciach výchovy a vzdelávania, bol ich výkonu pozbavený alebo mu bola obmedzená spôsobilosť na právne úkony,
b)	jeden z rodičov nie je zo zdravotných dôvodov schopný podpísať sa,
c)	vec neznesie odklad, získanie súhlasu druhého rodiča je spojené s ťažko prekonateľnou prekážkou a je to v najlepšom záujme dieťaťa.
13.3	Zákonní zástupcovia sa môžu písomne dohodnúť, že podania podpisuje a rozhodnutia preberá len jeden z nich, ak o tom doručia riaditeľke písomné vyhlásenie.
13.4	Rozhodnutia vydané podľa Správneho poriadku sa doručujú obom zákonným zástupcom. Ak je v podaní uvedená adresa len jedného, riaditeľka druhú nezisťuje a doručuje 
na známu adresu. Ak majú zákonní zástupcovia rôzne adresy, doručuje sa každému osobitne.
13.5	Na ospravedlnenia, plnomocenstvá, vyhlásenia o bezinfekčnosti a informovaný súhlas 
s výletom sa § 144a nevzťahuje a postačuje podpis jedného zákonného zástupcu.
14. Ochrana osobných údajov. Osobné údaje detí a ich zákonných zástupcov sa spracúvajú 
v súlade so zákonom č. 18/2018 Z. z. o ochrane osobných údajov, Nariadením (EÚ) 2016/679 (GDPR) a internou dokumentáciou materskej školy. Údaje o zdravotnom stave a o zdravotnom znevýhodnení sa spracúvajú len v nevyhnutnom rozsahu. Telefonické kontakty zákonných zástupcov sa využívajú len pri ochorení dieťaťa, potrebnej konzultácii alebo nevyzdvihnutí dieťaťa do skončenia prevádzky, pri ohrození jeho bezpečnosti a v prípadoch podľa Čl. III bodov 12.7 
a 12.12. Informácie o deťoch sa uchovávajú mimo dosahu nepovolaných osôb. Pri nástupe dieťaťa udelí zákonný zástupca informovaný súhlas so spracovaním osobných údajov a súhlas alebo nesúhlas so zverejňovaním na účely prezentácie školy. Súhlas je súčasťou osobného spisu dieťaťa.
15. Fotografovanie a záznamy
15.1	Materská škola vyhotovuje fotografie a obrazovo-zvukové záznamy detí na dokumentáciu činnosti a prezentáciu školy len na základe informovaného súhlasu zákonného zástupcu (Čl. II bod 14). Zákonný zástupca môže súhlas kedykoľvek odvolať; odvolanie sa uplatní od jeho doručenia riaditeľke.
15.2	Záznamy vyhotovujú zamestnanci len na zariadeniach určených riaditeľkou. Ak škola nemá vlastné zariadenie, riaditeľka písomne určí konkrétne súkromné zariadenie zamestnanca; záznamy sa z neho bezodkladne prenesú do úložiska školy a vymažú, nezdieľajú sa cez súkromné komunikačné aplikácie a sociálne siete.
15.3	Záznamy detí sa nevyhotovujú pri hygiene, prezliekaní, v umyvárni, na WC a počas odpočinku.
15.4	Zákonní zástupcovia a ďalšie osoby môžu na akciách školy vyhotovovať záznamy len na súkromné účely. Zverejnenie záznamov, na ktorých sú iné deti, bez súhlasu ich zákonných zástupcov nie je dovolené.
15.5	Škola môže vyhotovovanie záznamov na konkrétnej akcii obmedziť alebo zakázať, ak by narúšalo jej priebeh alebo ak si to vyžaduje ochrana práv iných detí.
16. Podnety a sťažnosti. Zákonný zástupca môže podať podnet, pripomienku alebo sťažnosť ústne (u riaditeľky) alebo písomne (poštou, e-mailom, do rúk riaditeľky). Ústny podnet sa rieši bezodkladne s dotknutými osobami. Riaditeľka písomný podnet prešetrí a oznámi výsledok spravidla do 30 dní od doručenia, najneskôr do 60 pracovných dní, ak ide o sťažnosť (§ 13 ods. 1 zákona č. 9/2010 Z. z. o sťažnostiach). Ak sa podnet týka riaditeľky alebo zákonný zástupca nie je 
s vybavením spokojný, môže sa obrátiť na zriaďovateľa (Obec Staškovce) alebo na regionálny úrad školskej správy. Podanie podnetu v dobrej viere nesmie byť na ujmu dieťaťa ani zákonného zástupcu.
17. Riešenie porušenia školského poriadku. Pri porušení školského poriadku materská škola prihliada na závažnosť konania, jeho opakovanie, vek a schopnosti dieťaťa, možnosť nápravy 
a ochranu práv iných. O závažnom alebo opakovanom porušení zo strany zákonného zástupcu sa vyhotoví záznam a zákonný zástupca môže byť písomne upozornený. Voči dieťaťu alebo zákonnému zástupcovi možno uplatniť len postup, ktorý má oporu vo všeobecne záväznom predpise. Pri dieťati plniacom povinné predprimárne vzdelávanie nemožno rozhodnúť 
o predčasnom skončení. Prerušenie dochádzky a predčasné skončenie u ostatných detí upravuje Čl. III.
18. Komunikačné kanály
18.1	Materská škola informuje zákonných zástupcov prostredníctvom a) nástenky v šatni, b) e-mailu msstaskovce@gmail.com, c) telefónu materskej školy  0940 989 893, d) webového sídla materskej školy www.msstaskovce.sk po jeho spustení.
18.2	Ak sa v tomto školskom poriadku uvádza webové sídlo, do jeho spustenia sa príslušné informácie zverejňujú na nástenke pri vstupe a v šatni.
18.3	Právne významné oznámenia (zmena podmienok prevádzky, upozornenie podľa Čl. III bod 3.2, oznámenie o režime ospravedlňovania, oznámenie o úhradách) sa doručujú zákonným zástupcom písomne alebo e-mailom.
18.4	Skupina na sociálnej sieti, ak sa používa, je len doplnková informačná služba a nie je oficiálnym kanálom. Neposkytujú sa v nej informácie o zdraví dieťaťa, osobné údaje ani fotografie detí bez súhlasu zákonných zástupcov (bod 15).
19. Vzťahy medzi zamestnancami a plnenie pracovných povinností
19.1	Zamestnanci materskej školy si navzájom preukazujú úctu, spolupracujú v záujme dieťaťa, poskytujú si vzájomnú pomoc a neprenášajú svoje povinnosti na kolegov. Pri vzájomnej komunikácii vystupujú slušne a vecne.
19.2	Neprípustné je šikanovanie, ponižovanie, diskriminácia a obťažovanie medzi zamestnancami, ako aj šírenie nepravdivých informácií o kolegoch, deťoch a ich rodinách.
19.3	Zamestnanci plnia pokyny riaditeľky a zriaďovateľa, ak nie sú v rozpore s právnymi predpismi. Pripomienky k nim uplatňujú bezodkladne, mimo prítomnosti detí 
a zákonných zástupcov.
19.4	Pedagogický zamestnanec sa počas výkonu dozoru nevzďaľuje od detí (bod 12 písm. k)). Ak sa musí vzdialiť, odovzdá dozor inému pedagogickému zamestnancovi a informuje riaditeľku. Dozor pedagogického zamestnanca nemožno preniesť na nepedagogického asistenta (Čl. III bod 22.4).
19.5	Zamestnanci zachovávajú mlčanlivosť o skutočnostiach, ktoré sa dozvedeli pri výkone práce, aj po skončení pracovného pomeru (bod 12 písm. l)).
19.6	Riaditeľka zabezpečuje oboznamovanie zamestnancov s právnymi predpismi a internými predpismi, ktoré sa týkajú ich práce (najmä školský poriadok, pracovný poriadok, pracovná náplň, Etický kódex pedagogických zamestnancov a odborných zamestnancov, predpisy o bezpečnosti a ochrane zdravia pri práci).
19.7	Zamestnanec zodpovedá za porušenie povinností podľa Zákonníka práce a pracovného poriadku; pri priestupku podľa § 72 ods. 3 zákona č. 321/2025 Z. z. sa postupuje podľa Čl. IV bodov 20 a 21. Spor medzi zamestnancami rieši riaditeľka; ak sa týka riaditeľky, zamestnanec sa obráti na zriaďovateľa.

[bookmark: __RefHeading___Toc2029_3740429179]Článok III – Prevádzka a vnútorný režim materskej školy
1. Prijímanie detí na predprimárne vzdelávanie vrátane prijímania prestupom
1.1 Pri prijímaní detí sa dodržiava zásada rovnakého zaobchádzania a zákaz akýchkoľvek foriem diskriminácie, najmä segregácie.
1.2 Na predprimárne vzdelávanie sa prijíma dieťa od troch rokov veku. Výnimočne možno prijať dieťa od dovŕšenia dvoch rokov veku, ak zvláda základné sebaobslužné úkony a materská škola má voľnú kapacitu a vhodné materiálno-technické, priestorové a personálne podmienky. Dieťa mladšie ako dva roky nemožno prijať (§ 59 ods. 1).
1.3 Zvládanie základných sebaobslužných úkonov posudzuje riaditeľka pri zápise na základe rozhovoru so zákonným zástupcom. Pri pochybnostiach môže rozhodnúť o prijatí s určením adaptačného pobytu. U dieťaťa od troch rokov veku nie je zvládanie sebaobslužných úkonov podmienkou prijatia.
1.4 Prednostne sa prijímajú deti, pre ktoré je plnenie predprimárneho vzdelávania povinné, a deti, ktoré majú právo na predprimárne vzdelávanie, a následne deti od dovŕšenia dvoch rokov veku (§ 59 ods. 2). Na povinné predprimárne vzdelávanie sa prednostne prijímajú v tomto poradí: deti 
s trvalým pobytom vo verejnom školskom obvode, deti umiestnené rozhodnutím súdu v zariadení so sídlom v obvode a deti s obvyklým pobytom v obvode (§ 59a ods. 2). Ak materská škola nemá kapacitu na prijatie dieťaťa, ktoré má právo na prijatie, uvedie to v rozhodnutí o neprijatí (§ 59b ods. 2).
1.5 Ostatné podmienky prijímania a termín podávania prihlášok na nasledujúci školský rok určí riaditeľka po dohode so zriaďovateľom v rozmedzí od 1. apríla do 31. mája (§ 59 ods. 2 až 4). Zverejní ich na verejne prístupnom mieste v škole a na webovom sídle materskej školy. Ak počet prihlášok prevyšuje kapacitu, rozhodne riaditeľka podľa § 59 školského zákona a podľa zverejnených podmienok.
1.6 Dieťa sa prijíma na základe prihlášky na formulári schválenom a zverejnenom ministerstvom školstva pre materské školy (https://edicnyportal.iedu.sk/Forms). Prihlášku podáva zákonný zástupca alebo zástupca zariadenia. Podpisovanie oboma zákonnými zástupcami a výnimky sú upravené v Čl. II. Prílohou je potvrdenie o zdravotnej spôsobilosti dieťaťa od pediatra vrátane údaja o povinnom očkovaní. Ak je údaj dostupný v centrálnom registri, samostatné predloženie sa nevyžaduje.
1.7 U dieťaťa so zdravotným znevýhodnením je prílohou aj odporúčanie pediatra a správa 
z diagnostického vyšetrenia zariadenia poradenstva a prevencie. U dieťaťa s nadaním je prílohou správa z diagnostického vyšetrenia zariadenia poradenstva a prevencie.
1.8 Ak riaditeľka na základe doručeného rozhodnutia súdu alebo iným preukázateľným spôsobom dodatočne zistí, že prihlášku podala osoba bez oprávnenia, bezodkladne vykoná nápravu a požiada oprávneného zákonného zástupcu o podpísanie prihlášky.
1.9 Materská škola môže vydať rozhodnutie o prijatí, rozhodnutie o prijatí prestupom, rozhodnutie o prijatí s určením adaptačného pobytu alebo diagnostického pobytu a rozhodnutie o prijatí prestupom s určením adaptačného pobytu alebo diagnostického pobytu (§ 37 ods. 1 písm. a) až d) zákona č. 321/2025 Z. z.).
1.10 O prijatí rozhoduje materská škola v termíne určenom ministerstvom. Zoznam uchádzačov 
s pridelenými číselnými kódmi sa zverejní na verejne prístupnom mieste, na webovom sídle materskej školy a na webovom sídle určenom ministerstvom. Informácia o prijatí v zozname sa považuje za rozhodnutie o prijatí a deň zverejnenia za deň jeho doručenia. Na žiadosť zákonného zástupcu vyhotoví riaditeľka rozhodnutie o prijatí písomne. Rozhodnutie o neprijatí odošle do piatich pracovných dní od jeho vydania a obsahuje poučenie o opravnom prostriedku.
1.11 Ak formulár prihlášky neumožňuje vyznačiť poradie materských škôl, potvrdí zákonný zástupca vybranej materskej škole prijatie do troch pracovných dní od doručenia rozhodnutia 
o prijatí. Ostatné rozhodnutia o prijatí strácajú platnosť (§ 59 ods. 11).
1.12 Dieťa možno podľa kapacitných možností prijať aj v priebehu školského roka. Na toto prijímanie sa nevzťahuje postup podľa bodov 1.10 a 1.11. Rozhodnutie sa vydáva a doručuje písomne. Ak je kapacita triedy naplnená (najviac 14 detí), dieťa nemožno prijať; kapacita sa neprekračuje ani dočasne.
1.13 Do materskej školy možno zaradiť aj deti žiadateľov o azyl, dočasné útočisko alebo doplnkovú ochranu. Pred zaradením dieťa absolvuje vyšetrenie u pediatra, ktorý vystaví potvrdenie 
o zdravotnej spôsobilosti navštevovať kolektívne zariadenie. Zákonný zástupca predloží doklad, že začalo konanie o poskytnutie dočasného útočiska alebo o udelenie azylu (postačuje oznámenie polícii, že chce azyl alebo dočasné útočisko). Riaditeľka zistí úroveň doterajšieho vzdelania 
a ovládania štátneho jazyka a dieťa zaradí vydaním písomného dokladu o zaradení. Na deti cudzincov sa vzťahuje aj § 146 ods. 1 školského zákona.
1.14 Adaptačný a diagnostický pobyt. V rozhodnutí o prijatí môže riaditeľka určiť adaptačný pobyt, ktorý nesmie byť dlhší ako tri mesiace a nemožno ho predlžovať. Pri prijatí dieťaťa 
so zdravotným znevýhodnením, dieťaťa zo sociálne znevýhodňujúceho prostredia alebo dieťaťa 
s nadaním môže určiť diagnostický pobyt najviac na tri mesiace (§ 59 ods. 8). To platí aj pri prijatí prestupom. Počas adaptačného pobytu privádza zákonný zástupca dieťa na dobu dohodnutú 
s riaditeľkou. Po skončení pobytu ho riaditeľka spolu s učiteľkou vyhodnotí a informuje zákonného zástupcu.
1.15 Prestup.
1. Dieťa môže prestúpiť do inej materskej školy na písomnú žiadosť zákonného zástupcu. Prílohou je potvrdenie o zdravotnej spôsobilosti od pediatra vrátane údaja o povinnom očkovaní a, ak sa dieťaťu poskytuje podporné opatrenie, vyjadrenie zariadenia poradenstva a prevencie o aktuálnosti jeho potreby.
· O prestupe rozhoduje rozhodnutím o prijatí prestupom škola, do ktorej dieťa prestupuje (§ 28d ods. 1).
· Ak dieťa prestupuje do našej školy, riaditeľka bez zbytočného odkladu pošle kópiu rozhodnutia pôvodnej škole. Ak dieťa prestupuje z našej školy, riaditeľka do 15 dní od doručenia kópie rozhodnutia poskytne novej škole dokumentáciu dieťaťa a zmenu nahlási do centrálneho registra (§ 28d ods. 3).
2. Prerušenie dochádzky dieťaťa do materskej školy
2.1 Ak nejde o povinné predprimárne vzdelávanie, vydá materská škola rozhodnutie o prerušení dochádzky dieťaťa na vymedzený čas. Vydá ho na žiadosť zákonného zástupcu alebo aj bez žiadosti z podnetu riaditeľky, ak na to existujú dôvody (§ 6 ods. 1 vyhlášky č. 541/2021 Z. z.; § 37 ods. 1 písm. e) zákona č. 321/2025 Z. z.).
2.2 Dôvodom môže byť najmä zdravotný dôvod, znížená adaptačná schopnosť dieťaťa, rodinný dôvod alebo iný dôvod na strane zákonného zástupcu.
2.3 Pri zvýšenom záujme o prijatie môže riaditeľka na miesto dieťaťa s prerušenou dochádzkou prijať iné dieťa. V jeho rozhodnutí sa uvedie, že sa prijíma na čas totožný s časom prerušenia dochádzky iného dieťaťa.
2.4 Dochádzku dieťaťa, pre ktoré je predprimárne vzdelávanie povinné, prerušiť nemožno.
3. Predčasné skončenie predprimárneho vzdelávania
3.1 U dieťaťa, pre ktoré nie je predprimárne vzdelávanie povinné, rozhodne materská škola 
o predčasnom skončení predprimárneho vzdelávania len z týchto dôvodov (§ 28d ods. 7). Zoznam je taxatívny a iný dôvod nemožno pridať.
a)	dieťa sústavne alebo závažným spôsobom porušuje školský poriadok,
b)	zákonný zástupca alebo zástupca zariadenia nedodržiava podmienky predprimárneho vzdelávania určené školským poriadkom,
c)	zákonný zástupca alebo zástupca zariadenia neinformuje školu o zmene zdravotnej spôsobilosti dieťaťa, jeho zdravotných problémoch alebo iných závažných skutočnostiach, ktoré majú vplyv na priebeh výchovy a vzdelávania,
d)	zákonný zástupca alebo zástupca zariadenia bezdôvodne odmietne s dieťaťom absolvovať diagnostické vyšetrenie v zariadení poradenstva a prevencie, ak sa špeciálne výchovno-vzdelávacie potreby prejavia po prijatí a je potrebné zmeniť formu vzdelávania,
e)	predčasné skončenie odporučí zariadenie poradenstva a prevencie, pediater alebo lekár so špecializáciou v inom odbore ako všeobecné lekárstvo alebo zubný lekár.
3.2 Pri dôvodoch a) až c) škola zákonného zástupcu vopred písomne upozorní a vyzve ho na nápravu v primeranej lehote. Zákon upozornenie nevyžaduje, ide o vlastnú poistku školy.
3.3 Rozhodnúť o predčasnom skončení nemožno, ak ide o dieťa, pre ktoré je predprimárne vzdelávanie povinné, ani ak ide o pokračovanie povinného predprimárneho vzdelávania.
3.4 Rozhodnutiu o predčasnom skončení môže predchádzať prerušenie dochádzky dieťaťa v presne určenom čase (bod 2).
3.5 Neuhradenie príspevku (bod 21.3) a opakované neprevzatie dieťaťa (bod 12.10) je nedodržaním podmienok určených školským poriadkom podľa bodu 3.1 písm. b).
4. Iné spôsoby plnenia povinného predprimárneho vzdelávania
A. Dištančná forma
4.1 V rozsahu podľa rozhodnutia riaditeľky materskej školy môže byť pre deti, pre ktoré je predprimárne vzdelávanie povinné a ktoré nemôžu plniť povinné predprimárne vzdelávanie formou pravidelného denného dochádzania, denná forma výchovy a vzdelávania uskutočňovaná aj ako dištančná, a to najdlhšie počas troch po sebe idúcich mesiacov, ak
a)	dieťa má nepriaznivý zdravotný stav,
b)	vzniknú iné závažné dôvody (rodinné dôvody, ohrozovanie bezpečnosti a zdravia iných detí, ktoré sú účastníkmi výchovy a vzdelávania).
Dištančná forma podľa tohto bodu vychádza zo Štátneho vzdelávacieho programu pre predprimárne vzdelávanie (kapitola 8 Forma výchovy a vzdelávania, písm. c)).
B. Individuálne vzdelávanie dieťaťa s povinným predprimárnym vzdelávaním (§ 28b)
4.2 Žiadosť podáva zákonný zástupca písomne riaditeľke materskej školy, do ktorej bolo dieťa prijaté. O povolení rozhoduje materská škola v rámci rozhodovania o oslobodení dieťaťa od povinnosti dochádzať do školy (§ 37 ods. 1 písm. f) a g) zákona č. 321/2025 Z. z.). Povoliť ho možno len dieťaťu s povinným predprimárnym vzdelávaním, ak a) mu zdravotný stav neumožňuje účasť v materskej škole alebo b) o to zákonný zástupca požiada.
4.3 Zdravotný stav (písm. a). K žiadosti sa prikladá písomný súhlas pediatra vydaný na základe vyjadrenia lekára so špecializáciou v inom odbore ako všeobecné lekárstvo alebo pediatria. Ak účasť neumožňuje duševné zdravie, prikladá sa aj odporúčanie zariadenia poradenstva a prevencie. Materská škola zabezpečuje vzdelávanie najmenej štyri hodiny týždenne a výdavky znáša ona. Poverený pedagogický zamestnanec predloží na konci polroka riaditeľke písomnú správu. O zrušení povolenia rozhodne škola do 30 dní od doručenia žiadosti zákonného zástupcu s prílohou (súhlas pediatra na základe vyjadrenia špecialistu).
4.4 Na žiadosť zákonného zástupcu (písm. b). Žiadosť obsahuje meno, priezvisko, dátum narodenia, rodné číslo a miesto trvalého pobytu dieťaťa, obdobie, dôvod, meno, priezvisko 
a písomný súhlas osoby, ktorá vzdelávanie uskutočňuje, doklady o jej kvalifikačných predpokladoch a ďalšie skutočnosti, ktoré môžu mať na vzdelávanie vplyv. Povoliť ho možno len vtedy, ak má zákonný zástupca najmenej úplné stredné všeobecné alebo úplné stredné odborné vzdelanie. Obsah vzdelávania určí škola v spolupráci so zákonným zástupcom bezodkladne. Výdavky znáša zákonný zástupca.
4.5 V mesiaci február je zákonný zástupca povinný v čase a rozsahu určenom materskou školou zabezpečiť účasť dieťaťa v kmeňovej materskej škole. Škola posúdi rozvoj vedomostí, zručností 
a kompetencií dieťaťa. Zákonný zástupca má právo byť pri posúdení prítomný.
4.6 Pri podozrení na rizikové správanie dieťaťa postupuje škola podľa Čl. IV bod 17.
4.7 Povolenie podľa písm. b) škola zruší
a)	na žiadosť zákonného zástupcu,
b)	na odôvodnený návrh osoby, ktorá vzdelávanie uskutočňuje,
c)	na odôvodnený návrh hlavného školského inšpektora,
d)	ak dieťa pri posúdení podľa bodu 4.5 nezískalo vedomosti podľa obsahu individuálneho vzdelávania,
e)	ak zákonný zástupca nezabezpečí účasť podľa bodu 4.5.
O zrušení rozhodne do 30 dní od začatia konania a dieťa zaradí do triedy. Odvolanie nemá odkladný účinok. Po zrušení podľa písm. c) až e) nemožno dieťa opätovne individuálne vzdelávať podľa písm. b).
5. Zanechanie vzdelávania
5.1 Zákonný zástupca dieťaťa, pre ktoré nie je predprimárne vzdelávanie povinné, písomne oznámi zanechanie vzdelávania riaditeľke. Dieťa prestáva byť dieťaťom školy dňom nasledujúcim po doručení oznámenia alebo dňom uvedeným v oznámení, najskôr však dňom nasledujúcim po jeho doručení. Zmenu riaditeľka nahlási do centrálneho registra a zaznamená ju do osobného spisu.
5.2 Ak zákonný zástupca zanechanie neoznámi a dieťa sa neospravedlnene nezúčastňuje vzdelávania, prestáva byť dieťaťom školy uplynutím 30. dňa od jeho poslednej účasti (§ 28d ods. 6).
6. Deti so zdravotným znevýhodnením a so špeciálnymi výchovno-vzdelávacími potrebami (ŠVVP)
6.1 Deti so zdravotným znevýhodnením sa zaraďujú do tried spolu s ostatnými deťmi alebo do tried pre deti so zdravotným znevýhodnením. Deti so ŠVVP, ktoré nie sú zdravotne znevýhodnené, sa zaraďujú do tried spolu s ostatnými deťmi. Do samostatnej triedy pre deti so ŠVVP nemožno zaradiť dieťa výlučne preto, že pochádza zo sociálne znevýhodňujúceho prostredia (§ 28 ods. 8).
6.2 O zaradení dieťaťa so zdravotným znevýhodnením rozhodne riaditeľka na základe odporúčania pediatra a zariadenia poradenstva a prevencie a vopred prerokovaného informovaného súhlasu zákonného zástupcu alebo zástupcu zariadenia. O zaradení dieťaťa s nadaním rozhodne na základe odporúčania zariadenia poradenstva a prevencie a vopred prerokovaného informovaného súhlasu zákonného zástupcu alebo zástupcu zariadenia.
6.3 Najvyšší počet detí v triede pre deti vo veku dva až šesť rokov je 21. Počet detí v triede sa môže znížiť najviac o dve za každé dieťa so zdravotným znevýhodnením a dieťa s nadaním (§ 28 ods. 9 písm. e) a ods. 12).
6.4 Ak riaditeľka alebo zariadenie poradenstva a prevencie zistí, že vzdelávanie dieťaťa so zdravotným znevýhodnením alebo dieťaťa s nadaním nie je na prospech tomuto dieťaťu, navrhne po písomnom súhlase zriaďovateľa a písomnom súhlase zariadenia poradenstva a prevencie zákonnému zástupcovi iný spôsob vzdelávania. Ak zákonný zástupca nesúhlasí, rozhodne súd (§ 28 ods. 13).
6.5 Zákonný zástupca je povinný poskytnúť materskej škole informácie o zdravotnom stave 
a osobitných potrebách dieťaťa, ktoré sú nevyhnutné na bezpečnú výchovu a vzdelávanie (vrátane odporúčaní zariadenia poradenstva a prevencie). Ak ich neposkytne, postupuje škola podľa bodov 3.1 písm. c), 3.2 a 3.3.
6.6 Komunikácia so zákonným zástupcom o výchovných a zdravotných potrebách dieťaťa sa zaznamenáva písomne do osobného spisu dieťaťa.
7. Prijímanie detí so zdravotným znevýhodnením
7.1 Pri prijímaní dieťaťa so zdravotným znevýhodnením riaditeľka zváži, či má vytvorené vhodné podmienky (personálne, priestorové, materiálne), alebo či ich bude schopná po prijatí dodatočne vytvoriť.
7.2 Samotné zdravotné znevýhodnenie nie je dôvodom neprijatia. Podporné opatrenia sú upravené 
v Čl. IV.
8. Čas prevádzky a formy dochádzky
8.1 Prevádzka materskej školy je od 6.30 do 16.30 hod. Čas prevádzky určila riaditeľka a je uvedený v školskom poriadku (§ 1 ods. 5 vyhlášky č. 541/2021 Z. z.), zriaďovateľ s ním vyjadril súhlas (Príloha č. 2).
8.2 Materská škola poskytuje celodennú a poldennú výchovu a vzdelávanie. Poldenná forma trvá najmenej 4 a najviac 5 hodín (§ 1 ods. 2 vyhlášky). Dieťa v celodennej forme môže dochádzať aj poldenne.
8.3 Dieťa, pre ktoré je predprimárne vzdelávanie povinné, dochádza v pracovných dňoch najmenej tri hodiny denne do dovŕšenia piatich rokov a najmenej štyri hodiny denne od dovŕšenia piatich rokov, okrem školských prázdnin (§ 59a ods. 4). Dieťa so zdravotným znevýhodnením môže na žiadosť zákonného zástupcu s vyjadrením zariadenia poradenstva a prevencie dochádzať v kratšom rozsahu (§ 59a ods. 6).
8.4 Zmenu formy dochádzky (celodennej na poldennú a naopak) dohodne zákonný zástupca 
s riaditeľkou písomne.
9. Konzultačné hodiny
9.1 Konzultačné hodiny s riaditeľkou a učiteľkou sa dohodnú individuálne, podľa vzájomnej dohody so zákonným zástupcom a s prihliadnutím na jeho pracovné možnosti.
10. Úradné hodiny pre verejnosť
10.1 Úradné hodiny pre verejnosť sa dohodnú vopred podľa dohody s riaditeľkou. Kontakt: msstaskovce@gmail.com, tel. 0940 989 893.
11. Denný poriadok
11.1 Denný poriadok je ďalšia dokumentácia materskej školy, ktorá upravuje organizáciu 
a orientačné časové trvanie denných činností podľa štátneho vzdelávacieho programu. Je zverejnený pre zákonných zástupcov na nástenke v šatni. Pri organizácii činností spojených 
s uspokojovaním fyziologických potrieb detí učiteľka dodržiava psychohygienu a ochranu zdravia detí. Orientačné časy:
	Čas
	Činnosť

	6.30–8.30
	Schádzanie detí (poldenné deti od 8.00), hry a činnosti podľa výberu detí, ranný kruh

	8.30–9.00
	Osobná hygiena, zdravotné cvičenie

	9.00–9.30
	Osobná hygiena, desiata

	9.30–10.30
	Vzdelávacia aktivita

	10.30–11.30
	Pobyt vonku

	11.30–12.30
	Osobná hygiena, obed

	12.30–13.00
	Hygiena, príprava na odpočinok, odchod detí v poldennej forme

	13.00–14.30
	Odpočinok

	14.30–15.00
	Osobná hygiena, olovrant

	15.00–16.30
	Hry a činnosti podľa výberu detí, hodnotenie dňa, odchod detí



11.2 Denný poriadok je pružný a upravuje sa podľa potrieb detí a počasia.
12. Preberanie detí
12.1 Za bezpečnosť a ochranu zdravia dieťaťa zodpovedajú pedagogickí zamestnanci od prevzatia dieťaťa až po jeho odovzdanie zákonnému zástupcovi alebo splnomocnenej osobe (§ 4 ods. 1 vyhlášky). Pedagogický zamestnanec odovzdáva dieťa len inému pedagogickému zamestnancovi školy, zákonnému zástupcovi alebo splnomocnenej osobe.
12.2 Zákonný zástupca privádza dieťa v celodennej forme v čase 6.30–8.30, v poldennej forme 
v čase 8.00–8.30 a osobne ho odovzdá pedagogickému zamestnancovi. Iný čas príchodu sa dohodne vopred tak, aby sa nenarušil priebeh výchovy a vzdelávania.
12.3 Zákonný zástupca preberá dieťa v poldennej forme v čase 12.30–13.00 a v celodennej forme 
v čase 14.30–16.30. Počas odpočinku (13.00–14.30) sa dieťa neodovzdáva, okrem dohodnutých výnimiek (napr. návšteva lekára).
12.4 Ranný filter. Pred prevzatím dieťaťa pedagogický zamestnanec pohľadom skontroluje oči, uši, nos a viditeľné časti kože a vyzve dieťa, aby zakašľalo. Nie je to zdravotné vyšetrenie 
a nestanovuje sa ním diagnóza. Dieťa sa neprevezme len pri zreteľných príznakoch možného infekčného ochorenia:
· výrazne lesklé alebo červené oči s hnisavým výtokom,
· výtok z uší,
· hustý zakalený výtok z nosa,
· hnisajúce alebo zapálené miesta na koži,
· intenzívny dusivý kašeľ.
Ak dieťa tieto príznaky nemá, pedagogický zamestnanec ho prevezme. V čase krízovej situácie sa postupuje podľa aktuálnych usmernení Úradu verejného zdravotníctva SR.
12.5 Ak sa príznaky ochorenia (zvýšená teplota, hnačka, zvracanie, iná nevoľnosť) prejavia počas dňa, pedagogický zamestnanec bezodkladne informuje zákonného zástupcu a zabezpečí izoláciu dieťaťa od ostatných detí a dozor povereným zamestnancom. Zákonný zástupca si dieťa vyzdvihne čo najskôr. Dieťa sa odovzdá zákonnému zástupcovi alebo splnomocnenej plnoletej osobe. Neplnoletú osobu na prevzatie chorého dieťaťa splnomocniť nemožno.
12.6 Splnomocnenie. Zákonný zástupca môže písomne splnomocniť na prevzatie dieťaťa inú osobu na tlačive v Prílohe č. 3. Splnomocnenie platí na dobu v ňom uvedenú, najviac na jeden školský rok. Splnomocnená osoba je plnoletá. Osobu mladšiu ako 18 rokov možno splnomocniť len na základe písomnej žiadosti schválenej riaditeľkou, ktorá posúdi vek a zrelosť osoby, nikdy však pre choré dieťa. Pedagogický zamestnanec môže dieťa odmietnuť odovzdať osobe, ktorá nie je spôsobilá zaistiť jeho bezpečnosť.
12.7 Po odovzdaní dieťaťa zodpovedá za dieťa zákonný zástupca alebo splnomocnená osoba. Ak pedagogický zamestnanec zistí, že osoba, ktorá si prišla po dieťa, je pod zjavným vplyvom alkoholu alebo iných návykových látok alebo sa správa agresívne, odloží odovzdanie dieťaťa do času, kým nebude možné zaistiť jeho bezpečnosť. Dieťa zostáva pod dozorom pedagogického zamestnanca, ktorý upokojí situáciu, informuje riaditeľku a pokúsi sa kontaktovať druhého zákonného zástupcu alebo osobu splnomocnenú podľa Prílohy č. 3. Ak ohrozenie pretrváva, osoba odmieta odísť alebo hrozí nebezpečenstvo, pedagogický zamestnanec zavolá políciu (158 alebo 112) a postupuje podľa jej pokynov. O udalosti vyhotoví písomný záznam, riaditeľka informuje zriaďovateľa a v prípade potreby orgán sociálnoprávnej ochrany detí (pri opakovaní podľa bodu 12.11). Zamestnanec nevykonáva vlastné testy na alkohol ani na iné látky, posudzuje len zjavné prejavy.
12.8 Ak má zákonný zástupca súdnym rozhodnutím alebo predbežným opatrením obmedzené preberanie dieťaťa, predloží riaditeľke kópiu rozhodnutia. Škola sa ním riadi od jeho doručenia (postup pri nezhodách zákonných zástupcov je v Čl. II).
12.9 Komunikácia s dieťaťom v čase od jeho odovzdania až po prevzatie zákonným zástupcom alebo splnomocnenou osobou sa uskutočňuje len prostredníctvom učiteľky alebo riaditeľky.
12.10 Neprevzaté dieťa. Ak zákonný zástupca dieťa bez dohody nevyzdvihne do skončenia prevádzky (16.30), službukonajúci zamestnanec ho telefonicky kontaktuje a potom postupne kontaktuje splnomocnené osoby. Informuje riaditeľku. Ak sa dieťa neprevezme do 17.00, riaditeľka alebo poverený zamestnanec to oznámi Policajnému zboru, ktorý zabezpečí súčinnosť s orgánom sociálnoprávnej ochrany detí. Zamestnanec zostáva s dieťaťom do jeho prevzatia a vyhotoví záznam. Opakované neprevzatie je nedodržaním podmienok podľa bodu 3.1 písm. b).
12.11 Ak má materská škola podozrenie, že zákonný zástupca opakovane preberá dieťa pod vplyvom alkoholu alebo iných návykových látok, alebo ak sa u dieťaťa prejavia zmeny nasvedčujúce zanedbávaniu starostlivosti, informuje o tom v rámci všeobecnej oznamovacej povinnosti (§ 7 ods. 1 zákona č. 305/2005 Z. z.) príslušný úrad práce, sociálnych vecí a rodiny. Škola môže zákonného zástupcu vopred písomne upozorniť, oznámenie však týmto upozornením nie je podmienené.
12.12 Zmenu času prevzatia dieťaťa, predčasný odchod alebo prevzatie dieťaťa inou osobou uvedenou v splnomocnení podľa bodu 12.6 oznámi zákonný zástupca pedagogickému zamestnancovi osobne, písomne (papierovo alebo e-mailom na adresu materskej školy) alebo telefonicky. Pri telefonickom oznámení pedagogický zamestnanec overí totožnosť zákonného zástupcu podľa hlasu; ak si nie je istý, zavolá späť na telefónne číslo uvedené v osobnom spise dieťaťa. Oznámenie samotnou SMS alebo správou cez komunikačnú aplikáciu neplatí, slúži len ako podnet na spätné zavolanie. O telefonickom oznámení urobí pedagogický zamestnanec bezodkladne záznam (dátum, čas, kto oznámil, kto dieťa prevezme). Dieťa osobe, ktorá nie je zákonným zástupcom ani nie je uvedená v splnomocnení podľa bodu 12.6, sa neodovzdá ani na základe telefonického oznámenia; v takom prípade je potrebné písomné splnomocnenie (možno aj naskenované a zaslané e-mailom).
13. Vstup do budovy, šatňa, umyváreň a jedáleň
13.1 Vstup do budovy. Vstupné dvere budovy sú v čase 6.30–8.30, 12.30–13.00 a 14.30–16.30 otvorené, v ostatnom čase zamknuté. Mimo týchto časov vstupuje osoba po zazvonení a po otvorení zamestnancom. Zamknutie nesmie brániť úniku z budovy: dvere sa otvárajú zvnútra bez kľúča, alebo je kľúč vždy pri službukonajúcom zamestnancovi.
13.2 Do šatne majú prístup zákonní zástupcovia a splnomocnené osoby spravidla v časoch 6.30–8.30, 12.30–13.00 a 14.30–16.30. Mimo týchto časov po dohode s pedagogickým zamestnancom. Do triedy sa počas odpočinku nevstupuje. Pri prezliekaní a odkladaní vecí vedú pedagogickí zamestnanci deti k samostatnosti a poriadkumilovnosti.
13.3 Zákonný zástupca zodpovedá za poriadok v priehradke dieťaťa, za vlastné hračky a za stále pripravené náhradné oblečenie. Odporúča sa pohodlné oblečenie na prezlečenie a ortopedické prezuvky. Z bezpečnostných dôvodov má dieťa v materskej škole pevnú uzavretú obuv na prezutie (nie šľapky ani ponožky). Skrinky v šatni slúžia len na veci detí.
13.4 Deti sa v umyvárni zdržiavajú len v prítomnosti pedagogického zamestnanca, ktorý ich vedie 
k hygienickým návykom a sebaobsluhe. Nepedagogický asistent pri sebaobslužných činnostiach pomáha, samostatný dozor však nevykonáva (bod 22.4). Za organizáciu pobytu v umyvárni 
a dodržiavanie hygienických a bezpečnostných predpisov zodpovedá učiteľka.
13.5 Stravovanie. Školská jedáleň pri MŠ Staškovce je zariadenie školského stravovania, ktoré sa nachádza v budove materskej školy. Za kvalitu a predpísané množstvo stravy, hygienu a kultúru stravovania zodpovedá kuchárka pod kontrolou riaditeľky. Jedlá sa pripravujú podľa materiálno-spotrebných noriem, odporúčaných výživových dávok, zásad zostavovania jedálnych lístkov, hygienických požiadaviek a zásad správnej výrobnej praxe.
13.6 Denný počet stravujúcich sa detí zisťuje kuchárka na základe výkazov, ktoré sa v triede vypracúvajú v spolupráci s pedagogickými zamestnancami. Za organizáciu a výchovno-vzdelávaciu činnosť pri jedle zodpovedá učiteľka, ktorá vedie deti k návykom kultúrneho stravovania 
a uplatňuje individuálny prístup.
13.7 Ak si to vyžaduje diagnóza dieťaťa určená pediatrom alebo lekárom so špecializáciou, zabezpečí škola v rámci svojich prevádzkových možností diétne alebo osobitné stravovanie. Zákonný zástupca predloží kuchárke alebo riaditeľke lekársky doklad. Ak materská škola diétne stravovanie nezabezpečuje, zákonný zástupca zabezpečí stravu sám: strava sa donáša v uzavretých označených nádobách v deň konzumácie a za jej správne skladovanie a zloženie zodpovedá zákonný zástupca. Alergie a ich riešenie upravuje Čl. IV bod 24.
13.8 Časy podávania jedla: desiata 9.00–9.30, obed 11.30–12.30, olovrant 14.30–15.00. Pitný režim je zabezpečený počas celého času prevádzky podávaním pitnej vody a nesladených nápojov.
13.9 Neprítomnosť dieťaťa a odhlásenie zo stravy oznámi zákonný zástupca 24 hodín vopred, po nedeli alebo sviatku do 8.00 hod., prípadne telefonicky kuchárke. Ak sa tak nestane, uhrádza zákonný zástupca plnú stravnú jednotku.
13.10 Ak dieťa ochorie a zákonný zástupca ho včas neodhlási zo stravy, môže si v prvý deň ochorenia prevziať obed do obedára v čase 11.00–11.30.
13.11 Zaradenie dieťaťa na stravovanie a jeho vyradenie zo stravovania vykonáva zariadenie školského stravovania (§ 37 ods. 8 zákona č. 321/2025 Z. z.), v mene ktorého koná riaditeľka (§ 37 ods. 9).
13.12 Po prevzatí dieťaťa sa zákonný zástupca alebo splnomocnená osoba v budove a v areáli zdržiava len po dobu nevyhnutnú na odchod. Nezdržiava sa na školskom dvore a nepoužíva herné prvky (pozri bod 12.7).
13.13 Osobné veci dieťaťa. Dieťa má v šatni označené osobné veci: pyžamo, náhradné oblečenie 
a prezuvky. Osobné pomôcky (uterák, hrebeň, zubná kefka, ak sa používajú) sú označené menom dieťaťa. Pyžamá, posteľnú bielizeň a uteráky perie, zabezpečuje a pravidelne vymieňa zákonný zástupca: pyžamá a uteráky raz týždenne, posteľnú bielizeň dvakrát mesačne. Ak sa bielizeň zašpiní (napr. pomočí), pedagogický zamestnanec ju bezodkladne vymení a zašpinenú odovzdá zákonnému zástupcovi v uzavretom vrecku.
14. Organizácia a realizácia pobytu vonku
14.1 Pobyt vonku obsahuje pohybové aktivity na školskom dvore alebo vychádzky. Uskutočňuje 
sa denne, spravidla v čase 10.30–11.30 (bod 14.6).
14.2 Pobyt vonku zabezpečujú vždy dve osoby: učiteľ materskej školy a ďalší zamestnanec materskej školy (pedagogický asistent, nepedagogický asistent alebo iný zamestnanec určený riaditeľkou). Za pobyt vonku zodpovedá vždy učiteľ materskej školy; ďalší zamestnanec ho nenahrádza. Ak druhá osoba nie je k dispozícii, pobyt vonku sa neuskutoční a činnosti prebiehajú 
v interiéri (§ 4 ods. 3 písm. b) bod 1 vyhlášky – trieda pre deti vo veku dva roky až šesť rokov).
14.3 Počas pobytu vonku zabezpečí učiteľka deťom plnohodnotnú organizovanú činnosť (tvorivé aktivity s pieskom, pohybové a športové hry, hudobno-pohybové hry, kreslenie kriedou) 
a dodržiava bezpečnosť a ochranu zdravia. Pred pobytom na dvore skontroluje bezpečnosť areálu 
a odstráni nebezpečné predmety, prípadne zabezpečí ich odstránenie prevádzkovou zamestnankyňou.
14.4 Na vychádzke deti sprevádzajú vždy dve osoby, jedna vpredu a druhá na konci. Pri prechode cez komunikáciu sa učiteľka riadi zásadami bezpečnosti: dáva znamenie zdvihnutou rukou alebo terčom, na vozovku vchádza prvá a odchádza z nej posledná. Prvé a posledné dve deti v zástupe majú reflexné vesty. Dlhšiu vychádzku alebo vychádzku do cudzieho prostredia vopred oznámi pedagogický zamestnanec riaditeľke. Pri presune sa deti počítajú pred odchodom, počas vychádzky a po návrate.
14.5 Pri činnostiach so zvýšeným dozorom zabezpečí riaditeľka ďalšieho zamestnanca (§ 4 ods. 4 vyhlášky).
14.6 Pobyt vonku sa uskutočňuje každodenne. Skrátiť ho alebo úplne vynechať možno len z dôvodu mimoriadne nepriaznivých meteorologických podmienok (Štátny vzdelávací program pre predprimárne vzdelávanie, kapitola 8 Forma výchovy a vzdelávania, s. 94). Ak sa pobyt vonku skráti alebo sa neuskutoční, pedagogický zamestnanec zabezpečí deťom podmienky na pohybovú aktivitu v triede. O skrátení alebo vynechaní rozhoduje pedagogický zamestnanec, ktorý deti vedie, po informovaní riaditeľky; dôvod a náhradnú pohybovú aktivitu písomne zaznamená.
14.7 Za mimoriadne nepriaznivé meteorologické podmienky sa považuje najmä stav, keď Slovenský hydrometeorologický ústav (SHMÚ) vydal pre okres, v ktorom sa materská škola nachádza, výstrahu na jav, ktorý by ohrozil zdravie alebo bezpečnosť detí na pobyte vonku (búrka, dážď, hmla, poľadovica, sneženie, záveje, nízke teploty, vietor), alebo keď takéto podmienky nastali bez výstrahy. Pri výstrahe 1. stupňa (žltá; potenciálne nebezpečenstvo) pedagogický zamestnanec posúdi riziko pre konkrétny pobyt vonku a podľa potreby zmení jeho miesto, dĺžku alebo formu. Pri výstrahe 2. stupňa (oranžová; veľké nebezpečenstvo) alebo 3. stupňa (červená; všeobecné ohrozenie) sa pobyt vonku spravidla neuskutoční a materská škola dodržiava pokyny záchranných zložiek, orgánov samosprávy a štátnej správy. Pri výstrahe na vysoké teploty sa postupuje podľa bodu 14.8; pri výstrahe 3. stupňa sa pobyt vonku neuskutoční. Ak sa počas pobytu vonku podmienky zhoršia (napríklad búrka), pedagogický zamestnanec pobyt preruší a deti presunie do budovy. O opatrení informuje riaditeľku a dôvod písomne zaznamená.
14.8 V horúčavách sa pobyt vonku presúva na skoršie ranné alebo neskoršie popoludňajšie hodiny 
a deti majú zabezpečený pitný režim a tienenie.
15. Organizácia odpočinku
15.1 Počas odpočinku majú deti primeraný odev. Odpočinok v celodennej forme trvá najmenej 30 minút, spravidla 13.00–14.30. Nie je to povinný spánok a spánok sa nevynucuje.
15.2 Pedagogický zamestnanec od odpočívajúcich detí neodchádza a individuálne pristupuje 
k deťom, ktoré nepociťujú potrebu spánku. Deťom, ktoré nespia, sa po 30 minútach ponúkajú pokojné činnosti (čítanie rozprávok, grafomotorické cvičenia a pod.). Poldenná forma odpočinok neobsahuje.
16. Výlety, exkurzie a ďalšie aktivity
16.1 Materská škola organizuje pobyty v škole v prírode, výlety, exkurzie, saunovanie, športový výcvik a ďalšie aktivity v súlade so ŠkVP a plánom práce školy len s informovaným súhlasom zákonného zástupcu a po dohode so zriaďovateľom (§ 28 ods. 18). Krúžky materská škola neorganizuje.
16.2 Výlet alebo exkurzia trvá najviac jeden deň, s prihliadnutím na potreby detí a s teplým obedom (§ 6 ods. 5 vyhlášky). Možno použiť aj hromadné dopravné prostriedky. Pred aktivitou riaditeľka vyhotoví záznam o organizačnom zabezpečení, ktorý obsahuje miesto a čas konania, počet zúčastnených detí, predpokladanú dĺžku trvania, určenie zodpovedných osôb počas aktivity, poučenie zúčastnených osôb o bezpečnosti a ochrane zdravia potvrdené podpisom každej z nich (alebo elektronicky), poverenie zodpovednej osoby na organizačné zabezpečenie vydané riaditeľkou a rozpis pracovného času a neaktívnej časti pracovnej pohotovosti zúčastnených zamestnancov (§ 4 ods. 6 vyhlášky). Počty sprevádzajúcich osôb podľa § 4 ods. 5 vyhlášky: na výlet alebo exkurziu dvaja pedagogickí zamestnanci a jedna poverená plnoletá osoba (zamestnanec materskej školy alebo zákonný zástupca dieťaťa); na pobyt v škole v prírode a na saunovanie jeden učiteľ na najviac desať detí; na ďalšie aktivity podľa ŠkVP jeden pedagogický zamestnanec a podľa potreby jedna poverená plnoletá osoba na najviac desať detí. Pri športovom výcviku platia počty 
a požiadavky na kvalifikovanú osobu podľa § 4 ods. 5 písm. d) až h) a ods. 7 až 9 vyhlášky.
16.3 Účasť dieťaťa na výlete, exkurzii alebo inej aktivite mimo priestorov školy je bežnou záležitosťou výchovy. Postačuje informovaný súhlas jedného zákonného zástupcu.
16.4 Materská škola nezisťuje, či zákonní zástupcovia žijú v spoločnej domácnosti, kto má dieťa 
v osobnej starostlivosti ani či ide o striedavú starostlivosť. Ak sa má škola riadiť súdnym rozhodnutím alebo predbežným opatrením, predloží jeho kópiu zákonný zástupca. Škola sa ním riadi od jeho doručenia.
16.5 Ak je dieťa rozhodnutím súdu zverené do osobnej starostlivosti jedného rodiča, škola žiada súhlas od tohto rodiča. Ak je dieťa zverené do striedavej starostlivosti, súhlas môže dať ktorýkoľvek z rodičov. Ak rozhodnutie súdu určuje inak, škola sa riadi ním.
16.6 Ak rodičia nežijú spolu a súdne rozhodnutie nebolo doručené (aj počas konania o rozvode alebo o úprave výkonu rodičovských práv), platí bod 16.3.
16.7 Ak škola pred aktivitou dostane písomný nesúhlas druhého zákonného zástupcu, spor nerozhoduje. Dieťa sa aktivity mimo materskej školy nezúčastní a zostáva vo vzdelávaní 
v materskej škole. Riaditeľka vyzve zákonných zástupcov, aby sa dohodli alebo požiadali súd 
o rozhodnutie.
16.8 V podstatných veciach (najmä prihláška, prestup, žiadosť o individuálne vzdelávanie a ďalšie podania, o ktorých sa rozhoduje v správnom konaní) sa vyžaduje podpis oboch zákonných zástupcov alebo výnimka podľa pravidiel v Čl. II (§ 144a školského zákona).
17. Poskytovanie pedagogickej praxe
17.1 Študenti stredných a vysokých škôl pripravujúci budúcich učiteľov materských škôl, ktorí majú záujem o pedagogickú prax, sa hlásia u riaditeľky.
17.2 Riaditeľka poučí študentov o BOZP na pracovisku a vyhotoví o tom písomný záznam 
s podpismi, oboznámi ich so školským poriadkom a školskou dokumentáciou a zaradí ich do triedy. Študent sa oboznámenie so školským poriadkom potvrdí podpisom v Prílohe č. 1.
17.3 Študent koná pod dohľadom pedagogického zamestnanca, ktorý zodpovedá za bezpečnosť detí. Študent zachováva mlčanlivosť o osobných údajoch detí a zákonných zástupcov.
18. Prevádzka materskej školy, jej prerušenie alebo obmedzenie
18.1 Čas prevádzky je uvedený v bode 8.1 a v Prílohe č. 2.
18.2 Prevádzka je v júli a auguste prerušená nepretržite najmenej tri týždne z dôvodu dôkladného čistenia a dezinfekcie priestorov a hračiek a čerpania dovolenky zamestnancov (§ 150a ods. 1 školského zákona). Riaditeľka určí rozsah prerušenia v spolupráci so zriaďovateľom a oznámi ho zákonným zástupcom najmenej dva mesiace vopred na mieste dostupnom zákonným zástupcom 
a na webovom sídle (§ 1 ods. 5 vyhlášky č. 541/2021 Z. z.).
18.3 Počas prázdnin sa dochádzka žiadneho dieťaťa neobmedzuje. Deti s povinným predprimárnym vzdelávaním majú právo zúčastňovať sa vzdelávania aj počas prázdnin (§ 59a ods. 5). Organizáciu prevádzky počas prázdnin určuje riaditeľka v spolupráci so zriaďovateľom s ohľadom na oprávnené požiadavky zákonných zástupcov. Činnosti prebiehajú formou voľných hier a hrových činností. Záujem o dochádzku počas prázdnin oznamujú zákonní zástupcovia riaditeľke v termíne zverejnenom spolu s oznámením o prerušení prevádzky. Povinnosť dochádzať dieťaťa s povinným predprimárnym vzdelávaním sa nevzťahuje na školské prázdniny (bod 8.3).
18.4 Počas školského roka môže prevádzku dočasne obmedziť alebo prerušiť zriaďovateľ zo závažných organizačných dôvodov, z technických dôvodov, z hygienicko-epidemiologických dôvodov alebo na základe nariadenia regionálneho úradu verejného zdravotníctva. Hygienicko-epidemiologické dôvody sú dôvodom aj pre regionálny úrad školskej správy alebo ministerstvo. Riaditeľka môže navrhnúť obmedzenie zriaďovateľovi z iných dôvodov, ktoré môžu ohroziť bezpečnosť a zdravie detí a zamestnancov alebo spôsobiť závažné škody na majetku. V naliehavých prípadoch (výpadok vody alebo energií, havária) riaditeľka bezodkladne informuje zriaďovateľa 
a zákonných zástupcov a navrhne opatrenie.
18.5 Informáciu o dočasnom prerušení alebo obmedzení prevádzky zverejní riaditeľka bez zbytočného odkladu na mieste dostupnom zákonným zástupcom a na webovom sídle materskej školy.
19. Neprítomnosť dieťaťa, ospravedlňovanie a bezinfekčnosť
19.1 Príčinu neprítomnosti oznámi zákonný zástupca bez zbytočného odkladu (§ 144 ods. 9), spravidla v deň neprítomnosti, telefonicky na tel. 0940 989 893 alebo e-mailom na msstaskovce@gmail.com.
19.2 Za ospravedlniteľné dôvody sa uznáva najmä choroba, lekárom nariadený zákaz dochádzania, mimoriadne nepriaznivé poveternostné podmienky, náhle prerušenie premávky hromadných dopravných prostriedkov, mimoriadne udalosti v rodine a účasť dieťaťa na súťažiach, ktoré neorganizuje škola.
19.3 Spôsob a lehota. Neprítomnosť ospravedlňuje škola na žiadosť zákonného zástupcu (§ 144 ods. 10). Zákonný zástupca ju ospravedlní písomne na tlačive v Prílohe č. 6 a odovzdá ho učiteľke najneskôr do troch vyučovacích dní od návratu dieťaťa. Ak sa vyžaduje aj lekárske potvrdenie (bod 19.4), škola vyplní časť A tlačiva v Prílohe č. 4 a odovzdá ho zákonnému zástupcovi, lekár vyplní časť B. Možno predložiť aj iné lekárske potvrdenie, z ktorého vyplýva obdobie neprítomnosti. Lehota na predloženie je rovnaká. Ak lekár potvrdenie v nej nevystaví, zákonný zástupca to oznámi a dohodne s riaditeľkou dlhšiu lehotu. Tlačivá sú dostupné v šatni a na webovom sídle školy.
19.4 Dieťa s povinným predprimárnym vzdelávaním – neprítomnosť z dôvodu ochorenia.
· Neprítomnosť dieťaťa vždy ospravedlňuje zákonný zástupca písomne podľa bodu 19.3.
· Lekárske potvrdenie (Príloha č. 4) sa vyžaduje navyše podľa režimu, ktorý riaditeľka oznamuje zákonným zástupcom na každý školský rok (Príloha č. 5): prísnejší režim podľa § 144 ods. 12, miernejší režim podľa § 144 ods. 16; oznámenie postupu školy podľa § 144 ods. 22. Referenčnú hodnotu zverejňuje ministerstvo školstva (§ 144 ods. 17).
· V miernejšom režime sa vyžaduje, ak neprítomnosť z dôvodu ochorenia trvá viac ako 7 po sebe nasledujúcich vyučovacích dní, alebo súhrnne v kalendárnom mesiaci viac ako 14 vyučovacích dní, alebo súhrnne počas dvoch po sebe nasledujúcich kalendárnych mesiacov viac ako 21 vyučovacích dní. Stačí prekročiť ktorýkoľvek z týchto limitov.
· V prísnejšom režime sa vyžaduje, ak neprítomnosť z dôvodu ochorenia trvá viac ako 7 po sebe nasledujúcich vyučovacích dní, alebo súhrnne v polroku viac ako 21 vyučovacích dní.
· V rámci limitov stačí ospravedlnenie zákonného zástupcu. Škola však môže 
v odôvodnených prípadoch, najmä pri opakovanej neprítomnosti, vyžadovať lekárske potvrdenie aj v rámci limitov (§ 144 ods. 13).
19.5 Zmena režimu v priebehu školského roka. a) Ak materská škola postupuje v prísnejšom režime a v prvom polroku školského roka nepresiahne pomernú časť referenčnej hodnoty, riaditeľka môže určiť, že od 15. marca postupuje v miernejšom režime; túto zmenu oznámi príslušnému orgánu miestnej štátnej správy v školstve (regionálnemu úradu školskej správy) a zákonným zástupcom (§ 144 ods. 19 a 22). b) Ak materská škola postupuje v miernejšom režime podľa písmena a) alebo ak začala spĺňať podmienky miernejšieho režimu po období, keď ich nespĺňala, a presiahne pomernú časť referenčnej hodnoty za dva po sebe nasledujúce kalendárne mesiace, postupuje od kalendárneho mesiaca nasledujúceho po oznámení ministerstva školstva, sprostredkovanom regionálnym úradom školskej správy, v prísnejšom režime (§ 144 ods. 20 a 21). Riaditeľka o každej zmene režimu bezodkladne písomne informuje zákonných zástupcov (§ 144 ods. 22).
19.6 Dieťa bez povinného predprimárneho vzdelávania. Neprítomnosť ospravedlňuje zákonný zástupca a lekárske potvrdenie sa nevyžaduje. Škola ho môže vyžiadať v odôvodnených prípadoch, najmä pri opakovanej neprítomnosti (§ 144 ods. 13). Ak dieťa neospravedlnene nedochádza 30 dní, postupuje sa podľa bodu 5.2.
19.7 Vyhlásenie o bezinfekčnosti. Bez ohľadu na režim ospravedlňovania predkladá zákonný zástupca každého dieťaťa písomné vyhlásenie o bezinfekčnosti (§ 24 ods. 8 zákona č. 355/2007 Z. z.) pred prvým vstupom dieťaťa do materskej školy a vždy po neprítomnosti dlhšej ako päť kalendárnych dní. Do počtu dní sa započítavajú aj dni pracovného pokoja a sviatky. Vyhlásenie nesmie byť staršie ako jeden deň, podpisuje sa na tlačive v Prílohe č. 7 a podrobnosti sú v Čl. IV bod 8.
19.8 Neospravedlnená neprítomnosť. Škola neospravedlnenú neprítomnosť dieťaťa s povinným predprimárnym vzdelávaním eviduje a zákonného zástupcu bezodkladne vyzve na doplnenie ospravedlnenia. Ak dieťa plniace povinné predprimárne vzdelávanie neospravedlnene vynechá viac ako 5 vyučovacích dní v mesiaci, dopúšťa sa zákonný zástupca priestupku podľa § 72 ods. 1 písm. c) zákona č. 321/2025 Z. z. (zákon o školskej správe). Priestupok prejednáva obec (§ 72 ods. 7) 
a možno zaň uložiť pokutu od 30 do 350 eur, a to aj opakovane (§ 72 ods. 5 písm. a)).
20. Oznámenie ministerstva o neospravedlnenej neprítomnosti
20.1 Ministerstvo školstva na základe údajov z Centrálneho registra uchádzačov, detí, žiakov 
a poslucháčov oznámi príslušnému úradu práce, sociálnych vecí a rodiny a obci, v ktorej má zákonný zástupca trvalý pobyt, skutočnosť, že dieťa plniace povinné predprimárne vzdelávanie neospravedlnene vynechalo viac ako 5 vyučovacích dní v mesiaci (§ 52 ods. 4 písm. a) zákona 
č. 321/2025 Z. z.).
21. Úhrady príspevku a stravného
21.1 Príspevok. Zákonný zástupca uhrádza mesačný príspevok na čiastočnú úhradu výdavkov za pobyt dieťaťa v materskej škole vo výške určenej VZN obce Staškovce č. 4/2025, ktorá je od 1. 9. 2026 7 € na dieťa a mesiac. Príspevok je určený jednotnou sumou pre všetky deti prijaté do materskej školy. Ak zriaďovateľ výšku príspevku zmení, uhrádza sa v novej výške od účinnosti zmeny VZN a riaditeľka o tom zákonných zástupcov bezodkladne informuje (Čl. II bod 18). Príspevok sa uhrádza vopred do 10. dňa v kalendárnom mesiaci (§ 28 ods. 5) prevodom na účet uvedený v Oznámení o úhradách (Príloha č. 8).
21.2 Kedy sa príspevok neuhrádza. Príspevok sa podľa § 28 ods. 6 neuhrádza za dieťa
a)	pre ktoré je predprimárne vzdelávanie povinné (materská škola je štátna škola), vrátane dieťaťa, ktoré po odklade pokračuje v plnení povinného predprimárneho vzdelávania,
b)	ak zákonný zástupca dieťaťa o to písomne požiada a je členom domácnosti, ktorej 
sa poskytuje pomoc v hmotnej núdzi (doloží to potvrdením o poskytovaní pomoci),
c)	ktoré je umiestnené v zariadení na základe rozhodnutia súdu.
Ďalšie podmienky zníženia, zvýšenia alebo odpustenia príspevku (§ 28 ods. 7) VZN č. 4/2025 neupravuje.
21.3 Neuhradenie príspevku. Neuhradenie príspevku do 10. dňa v mesiaci je nedodržaním podmienky vzdelávania určenej školským poriadkom (§ 28d ods. 7 písm. b)). U dieťaťa bez povinného predprimárneho vzdelávania môže byť dôvodom na postup podľa bodu 3 po písomnom upozornení. U dieťaťa s povinným predprimárnym vzdelávaním sa predčasné skončenie nepoužije.
21.4 Stravné. Zákonný zástupca uhrádza príspevok na nákup potravín podľa vekovej kategórie stravníka a finančného pásma určeného zriaďovateľom (výška a číslo účtu jedálne sú v Oznámení 
o úhradách, Príloha č. 8). Úhrada je splatná mesačne do 15. dňa kalendárneho mesiaca. Odhlasovanie zo stravy upravuje bod 13.9.
21.5 Dotácia na stravu (§ 4 zákona č. 544/2010 Z. z.). Zákonný zástupca dieťaťa v poslednom ročníku materskej školy (dieťa plní povinné predprimárne vzdelávanie) môže písomne požiadať 
o dotáciu na stravu; žiadosť podáva prostredníctvom zariadenia školského stravovania a žiadateľom o dotáciu je zriaďovateľ (Obec Staškovce). Dotácia sa poskytuje za každý deň, v ktorom sa dieťa zúčastnilo výchovno-vzdelávacej činnosti v materskej škole a odobralo stravu (§ 4 ods. 6 písm. a)); za deň neprítomnosti dieťaťa, aj keď si prevezme obed do obedára podľa bodu 13.10, dotácia nenáleží. Ak je dotácia poskytnutá, zákonný zástupca uhrádza rozdiel medzi stravným a dotáciou; ak dotácia poskytnutá nie je (nepodal žiadosť, dieťa nebolo prítomné alebo neodobralo stravu), uhrádza stravné v plnej výške. Ak dieťa neodobralo stravu preto, že zriaďovateľ nezabezpečil diétne jedlo dieťaťu, u ktorého podľa posúdenia lekára zdravotný stav vyžaduje osobitné stravovanie (§ 140 ods. 5 školského zákona), zriaďovateľ vyplatí dotáciu zákonnému zástupcovi dieťaťa (§ 4 ods. 11; bod 13.7). Pri mladších deťoch je nárok na dotáciu len pri splnení podmienok podľa § 4 ods. 3 písm. b) alebo c) (dieťa z domácnosti, ktorej sa poskytuje pomoc v hmotnej núdzi alebo ktorej príjem je najviac vo výške životného minima; alebo ak je v materskej škole najmenej 50 % detí 
z domácností, ktorým sa poskytuje pomoc v hmotnej núdzi). Výšku stravného, dotácie a doplatku uvádza každoročné Oznámenie o úhradách (Príloha č. 8). Žiadosť podáva zákonný zástupca písomne riaditeľke v termíne určenom v tomto oznámení; termín zohľadňuje lehotu, do ktorej zriaďovateľ podáva žiadosť úradu práce, sociálnych vecí a rodiny (do 10. dňa kalendárneho mesiaca, § 11 ods. 2).
22. Zastupovanie a personálne zabezpečenie
22.1 Riaditeľku v jej neprítomnosti zastupuje poverená učiteľka v rozsahu určenom písomným poverením Mgr. Mária Hamarčáková.
22.2 Pri neprítomnosti pedagogického zamestnanca zabezpečí riaditeľka zastupovanie prerozdelením služieb medzi pedagogických zamestnancov a, ak je to potrebné, iným spôsobom podľa pracovnoprávnych predpisov. Bezpečnosť detí má prednosť pred rozsahom prevádzky.
22.3 Ak nemožno zastupovanie zabezpečiť tak, aby bola zaručená bezpečnosť detí, riaditeľka navrhne zriaďovateľovi obmedzenie alebo prerušenie prevádzky podľa bodu 18.4 a bezodkladne 
o tom informuje zákonných zástupcov (kanály podľa Čl. II bod 18).
22.4 Pedagogický asistent je pedagogický zamestnanec (§ 19 písm. f) zákona č. 138/2019 Z. z.). Pracuje s deťmi podľa požiadaviek učiteľky a vytvára rovnosť príležitostí (§ 21 ods. 1 zákona 
č. 138/2019 Z. z.), vedie výchovno-vzdelávaciu činnosť v rozsahu určenom učiteľkou a v jej prítomnosti a pripravuje sa na ňu. Za kvalitu priebehu a výsledky výchovy a vzdelávania zodpovedá učiteľka (§ 20 ods. 1 zákona č. 138/2019 Z. z.). Dozor nad deťmi vykonáva v rozsahu určenom pracovnou náplňou a písomným poverením riaditeľky. Nepedagogický asistent je zamestnanec, ktorého dohodnutým druhom práce je práca pri sebaobslužných činnostiach detí; pomáha deťom pri sebaobslužných činnostiach (hygiena, stravovanie, obliekanie) a pri činnostiach so zvýšeným dozorom podľa pokynov pedagogického zamestnanca; samostatný dozor nevykonáva a nezostáva 
s deťmi sám.
23. Účasť zákonného zástupcu na výchove a vzdelávaní
23.1 Zákonný zástupca alebo ním splnomocnená osoba sa môže zúčastniť výchovy a vzdelávania 
so súhlasom riaditeľky (§ 28 ods. 17 školského zákona). Súhlas žiada vopred písomne alebo e-mailom.
23.2 Účasť je možná, ak je osoba zdravá, nemá príznaky prenosného ochorenia a oboznámi sa 
s bezpečnostnými pravidlami.
23.3 Počas účasti osoba nezasahuje do výchovno-vzdelávacej činnosti, nezaznamenáva ostatné deti (fotografie, video, zvuk) a riadi sa pokynmi pedagogického zamestnanca. Pri porušení pravidiel môže riaditeľka účasť ukončiť.
24. Ukončenie predprimárneho vzdelávania a osvedčenie
24.1 Dieťa, ktoré v príslušnom školskom roku plnilo povinné predprimárne vzdelávanie 
a absolvovalo jeho posledný rok, získa osvedčenie o získaní predprimárneho vzdelania (§ 16 ods. 2 školského zákona).
24.2 Osvedčenie sa vydáva na konci školského vyučovania s dátumom 30. júna príslušného kalendárneho roka; ak 30. jún pripadne na deň pracovného pokoja, s dátumom posledného pracovného dňa pred ním. Riaditeľka ho podpisuje vlastnoručne.
24.3 Ak dieťa pokračuje v plnení povinného predprimárneho vzdelávania, osvedčenie sa vydá až na konci školského roka, v ktorom pokračovalo v plnení povinného predprimárneho vzdelávania.

[bookmark: __RefHeading___Toc2031_3740429179]Článok IV – Podmienky na zaistenie bezpečnosti a ochrany zdravia detí a ich ochrany pred prejavmi rizikového správania, diskrimináciou alebo násilím
1. Za vytvorenie bezpečných a hygienických podmienok na predprimárne vzdelávanie zodpovedá riaditeľka.
2. Za bezpečnosť a ochranu zdravia dieťaťa zodpovedajú pedagogickí zamestnanci od prevzatia dieťaťa až po jeho odovzdanie zákonnému zástupcovi alebo splnomocnenej osobe (Čl. III bod 12).
3. Za dodržiavanie hygienických a bezpečnostných predpisov v priestoroch materskej školy 
a ochranu zdravia detí zodpovedajú aj ostatní zamestnanci v rozsahu určenom ich pracovnou náplňou.
4. V zmysle Dohovoru o právach dieťaťa sú pedagogickí zamestnanci povinní zabezpečovať aktívnu ochranu detí pred sociálnopatologickými javmi a rizikovým správaním a monitorovať zmeny v správaní detí. Pri dôvodnom podozrení z fyzického alebo psychického týrania či ohrozovania mravného vývinu dieťaťa bezodkladne riešia problém v spolupráci s riaditeľkou, prípadne so zariadením poradenstva a prevencie, a kontaktujú orgán sociálnoprávnej ochrany detí 
a sociálnej kurately, pediatra a príslušné oddelenie Policajného zboru (bližšie bod 27).
5. Pedagogický zamestnanec je zodpovedný za vytvorenie príjemnej a tvorivej atmosféry a za ochranu psychického zdravia dieťaťa. Nepoužíva voči dieťaťu telesné tresty ani neprimerané inhibičné metódy výchovy.
6. Materská škola pri výchove a vzdelávaní a pri činnostiach súvisiacich s výchovou a vzdelávaním:
a)	prihliada na základné fyziologické a psychologické potreby detí,
b)	vytvára podmienky na zdravý vývin detí a na predchádzanie prejavom rizikového správania,
c)	poskytuje nevyhnutné informácie na zaistenie bezpečnosti a ochrany zdravia detí.
7. Podľa § 24 ods. 6 zákona č. 355/2007 Z. z. môže byť v materskej škole umiestnené len dieťa, ktoré
a)	je zdravotne spôsobilé na pobyt v kolektíve,
b)	neprejavuje príznaky prenosného ochorenia,
c)	nemá nariadené karanténne opatrenie.
8. Zdravotná spôsobilosť a vyhlásenie o bezinfekčnosti.
8.1	Potvrdenie o zdravotnej spôsobilosti dieťaťa absolvovať predprimárne vzdelávanie vrátane údaja o povinnom očkovaní vydáva pediater a predkladá sa s prihláškou (Čl. III bod 1.6).
8.2	Skutočnosti podľa bodu 7 potvrdzuje písomným vyhlásením zákonný zástupca podľa vzoru v Prílohe č. 7 (§ 24 ods. 8 zákona č. 355/2007 Z. z.). Predkladá ho pred prvým vstupom dieťaťa do materskej školy po jeho prijatí a vždy po neprítomnosti dieťaťa dlhšej ako päť kalendárnych dní. Do počtu dní sa započítavajú aj dni pracovného pokoja 
a sviatky (neprítomnosť od stredy do pondelka vrátane víkendu je šesť kalendárnych dní).
8.3	Vyhlásenie sa vzťahuje na všetky deti, aj tie, ktoré neplnia povinné predprimárne vzdelávanie, a to bez ohľadu na režim ospravedlňovania.
8.4	Vyhlásenie nesmie byť staršie ako jeden deň. Zákonný zástupca ho podpíše na tlačive 
v Prílohe č. 7 pri odovzdaní dieťaťa v deň jeho návratu. Ak vyhlásenie nepodpíše, pedagogický zamestnanec dieťa do kolektívu neprevezme.
9. Elektrické spotrebiče, vypínače, zásuvky a elektrická inštalácia musia byť zabezpečené proti možnosti použitia deťmi.
10. V otázkach bezpečnosti a ochrany zdravia pri vychádzkach, pri činnostiach s vyšším dozorom (plavecký výcvik, škola v prírode, výlety, exkurzie), pri preprave dopravnými prostriedkami a pri organizovaní školských akcií sa postupuje podľa § 4 vyhlášky č. 541/2021 Z. z.
11. Pedagogický zamestnanec je povinný zapísať úraz, ku ktorému došlo počas výchovno-vzdelávacej činnosti a pri činnostiach organizovaných školou, do evidencie školských úrazov (knihy úrazov).
12. Pri úraze, ktorý ohrozuje život dieťaťa, poskytne pedagogický zamestnanec prvú pomoc 
a požiada ktoréhokoľvek zamestnanca o privolanie rýchlej zdravotnej pomoci (155 alebo 112) 
a o informovanie zákonného zástupcu. Ak je potrebné ošetrenie v zdravotníckom zariadení, dieťa sprevádza pedagogický zamestnanec alebo iný zamestnanec určený riaditeľkou až do príchodu zákonného zástupcu. Dozor nad ostatnými deťmi musí zostať zabezpečený.
13. V oblasti registrovaných a neregistrovaných školských úrazov postupuje materská škola podľa Metodického usmernenia č. 4/2009-R z 11. februára 2009 k zavedeniu jednotného postupu škôl, školských zariadení a vysokých škôl pri vzniku registrovaného školského úrazu a pri evidencii nebezpečných udalostí. Registrovaným školským úrazom je úraz, ktorý je dôvodom neprítomnosti dieťaťa v škole na základe stanoviska ošetrujúceho lekára trvajúcej viac ako tri dni, alebo smrť dieťaťa. Záznam o registrovanom školskom úraze spíše pedagogický zamestnanec, ktorý vykonával dozor v čase vzniku úrazu, ak to nie je možné, iný zamestnanec poverený riaditeľkou, najneskôr do štyroch dní po oznámení vzniku registrovaného školského úrazu; k jeho spísaniu prizve zákonného zástupcu dieťaťa. Ak došlo k ťažkej ujme na zdraví alebo k smrti dieťaťa, zašle materská škola oznam o registrovanom školskom úraze a podklady z jeho vyšetrovania ministerstvu školstva do jedného mesiaca od spísania záznamu. Záznam o registrovanom školskom úraze a evidenciu neregistrovaných školských úrazov uchováva materská škola päť rokov od vzniku úrazu. Materská škola vedie aj evidenciu nebezpečných udalostí, teda udalostí, pri ktorých bola ohrozená bezpečnosť alebo zdravie dieťaťa, ale nedošlo k poškodeniu jeho zdravia.
14. Poverený zamestnanec je povinný do 7 kalendárnych dní od vzniku každého školského úrazu zaevidovať ho prostredníctvom webovej aplikácie Úr (MŠVVaM SR) 1-01.
15. Komu sa vznik úrazu oznamuje, určuje škola vnútorným predpisom (Čl. 1 ods. 7 usmernenia 
č. 4/2009-R). Záznam o registrovanom školskom úraze dostanú zákonný zástupca dieťaťa, škola, zriaďovateľ (Obec Staškovce) a technik BOZP určený zriaďovateľom. Materská škola nemá uzatvorené úrazové poistenie detí. Zákonní zástupcovia si môžu poistenie dieťaťa zabezpečiť individuálne. Nárok na náhradu škody sa posudzuje podľa všeobecných predpisov o zodpovednosti za škodu.
16. Materská škola uplatňuje tieto opatrenia proti šíreniu legálnych a nelegálnych drog:
a)	primeranou formou informuje deti o existencii legálnych a nelegálnych drog a ich negatívnych účinkoch na zdravie,
b)	vedie deti k zdravému životnému spôsobu a k rozlišovaniu zdravých a nezdravých návykov,
c)	v prevencii využíva vhodnú a dostupnú literatúru a preventívne programy zakomponované do plánov práce triedy,
d)	poskytuje deťom dostatok podnetov a možností realizácie, ktoré vedú k plnohodnotnému životu,
e)	zabezpečuje v celom areáli školy prísny zákaz fajčenia,
f)	dbá na to, aby sa do budovy nedostali nepovolané osoby (Čl. III bod 13.1),
g)	pedagogickí zamestnanci sa zúčastňujú na školeniach s touto tematikou a študujú súvisiacu literatúru,
h)	pri podozrení na šírenie legálnych a nelegálnych drog v prostredí školy bezodkladne informujú riaditeľku, v čase jej neprítomnosti poverenú učiteľku, ktorá vykoná okamžité opatrenia.
17. Ak pedagogický zamestnanec pri posúdení rozvoja vedomostí, zručností a kompetencií dieťaťa, ktorému bolo povolené individuálne vzdelávanie z dôvodu, že zdravotný stav neumožňuje účasť dieťaťa na predprimárnom vzdelávaní, zistí dôvodné podozrenie na rizikové správanie, ktoré môže ohroziť bezpečnosť a zdravie, oznámi to riaditeľke. Riaditeľka navrhne zákonnému zástupcovi odbornú činnosť v zariadení poradenstva a prevencie. Ak zákonný zástupca do troch mesiacov neinformuje školu o jej vykonaní, oznámi to riaditeľka orgánu sociálnoprávnej ochrany detí 
a sociálnej kurately.
18. Ak zákonný zástupca dieťaťa, ktoré sa v škole preukázane a opakovane dopúšťa prejavov rizikového správania ohrozujúcich bezpečnosť a zdravie ostatných detí alebo zamestnancov, neudelí informovaný súhlas na odbornú činnosť podpornej úrovne tretieho alebo štvrtého stupňa 
v zariadení poradenstva a prevencie alebo škole nepreukáže vykonanie iného obdobného úkonu a nie sú postačujúce odborné činnosti prvého alebo druhého stupňa, riaditeľka oznámi to orgánu sociálnoprávnej ochrany detí a sociálnej kurately a príslušnému regionálnemu úradu školskej správy. V oznámení uvedie opis opakovaných prejavov rizikového správania, vykonané odborné činnosti prvého a druhého stupňa, navrhnutú odbornú činnosť a dôvod neudelenia súhlasu, ak je škole známy.
19. Zákonný zástupca sa dopustí priestupku podľa § 72 ods. 1 písm. f) alebo g) zákona č. 321/2025 Z. z., ak
a)	neposkytne škole súčinnosť pri prejavoch rizikového správania dieťaťa, ktoré môžu ohroziť bezpečnosť a zdravie ostatných detí a ktorých sa dieťa preukázane a opakovane dopustí v škole, tým, že neudelí informovaný súhlas na odbornú činnosť tretieho alebo štvrtého stupňa v zariadení poradenstva a prevencie na návrh školy, v ktorej je vytvorený školský podporný tím, alebo škole nepreukáže vykonanie iného obdobného úkonu, ak nie je postačujúce vykonanie odborných činností prvého alebo druhého stupňa, alebo
b)	neposkytne škole súčinnosť pri podozrení na prejavy rizikového správania dieťaťa, ktorému bolo povolené individuálne vzdelávanie, ktoré môžu ohroziť bezpečnosť 
a zdravie, tým, že neudelí informovaný súhlas na odbornú činnosť tretieho alebo štvrtého stupňa v zariadení poradenstva a prevencie na návrh školy.
Písmeno a) sa uplatní len vtedy, ak je v materskej škole vytvorený školský podporný tím. Materská škola školský podporný tím nemá vytvorený, preto sa písmeno a) v nej neuplatní. Písmeno b) sa uplatní aj bez školského podporného tímu.
20. Priestupku sa dopustí aj pedagogický zamestnanec alebo odborný zamestnanec školy, ktorý úmyselne
a)	opakovane neriešil prejavy rizikového správania dieťaťa, ktoré môžu ohroziť bezpečnosť a zdravie ostatných detí alebo zamestnancov,
b)	závažne porušil povinnosť chrániť a rešpektovať práva dieťaťa,
c)	závažne porušil Etický kódex pedagogických zamestnancov a odborných zamestnancov vo vzťahu k deťom (§ 72 ods. 3).
21. Priestupky podľa bodov 19 a 20 prejednáva regionálny úrad školskej správy (§ 72 ods. 7). Za priestupok možno uložiť pokutu do 350 eur (§ 72 ods. 5 písm. b)). Priestupky podľa § 72 ods. 1 písm. a) až c) prejednáva obec.
22. V oblasti prevencie a riešenia šikanovania sa materská škola riadi smernicou č. 1/2025 
k prevencii a riešeniu šikanovania detí a žiakov v školách a školských zariadeniach (účinná od 
1. februára 2025) a Dodatkom č. 1. Zákaz segregácie upravuje Dodatok č. 2.
23. Podávanie liekov. Materská škola nepodáva deťom lieky, ak to nie je nevyhnutné a neodkladné pri záchrane zdravia a života dieťaťa. Výnimkou je dieťa s chronickým ochorením, u ktorého je podanie životne dôležitého lieku súčasťou individuálneho plánu starostlivosti dohodnutého vopred písomne so zákonným zástupcom na základe odporúčania ošetrujúceho lekára. Zákonný zástupca poskytne škole písomný postup (názov lieku, dávkovanie, spôsob a podmienky podania) 
a pomôcky. Podanie zabezpečí zamestnanec, ktorý s tým súhlasil a bol na to poučený. Ak dieťa náhle ochorie alebo utrpí úraz vyžadujúci okamžitú lekársku pomoc, zamestnanec privolá rýchlu zdravotnú pomoc (155 alebo 112) a bezodkladne informuje zákonného zástupcu.
24. Alergie a osobitné zdravotné potreby. Zákonný zástupca informuje riaditeľku alebo učiteľku o alergiách, chronických ochoreniach alebo iných zdravotných osobitostiach dieťaťa, ktoré môžu mať vplyv na jeho bezpečnosť, pri nástupe aj priebežne pri každej zmene, a poskytne písomné pokyny pre prípad náhlej reakcie. Diétne stravovanie upravuje Čl. III bod 13.7.
25. Pedikulóza a iné parazitárne alebo prenosné ochorenia. Ak pedagogický zamestnanec zistí 
u dieťaťa pri ranom filtri alebo počas dňa príznaky pedikulózy alebo iného parazitárneho či prenosného ochorenia, bezodkladne informuje zákonného zástupcu a vyzve ho na čo najskoršie prevzatie dieťaťa. Do prevzatia je dieťa oddelené od ostatných detí. Zákonný zástupca zabezpečí odstránenie zdroja nákazy a pri opätovnom nástupe predloží vyhlásenie podľa bodu 8. Riaditeľka informuje zákonných zástupcov ostatných detí triedy bez uvedenia mena dotknutého dieťaťa 
s odporúčaním preventívnej kontroly. Pri opakovanom alebo hromadnom výskyte alebo pri podozrení na iné infekčné ochorenie kontaktuje regionálny úrad verejného zdravotníctva a postupuje podľa jeho pokynov.
26. Konflikty medzi deťmi. Vzájomné konflikty detí (bitka, hryznutie, škrabnutie) sú 
v predškolskom veku bežným a vývinovo primeraným javom. Pedagogický zamestnanec ich rieši bezodkladne pedagogickými prostriedkami primeranými veku a zabezpečí ošetrenie prípadného zranenia. O zranení dieťaťa iným dieťaťom informuje zákonného zástupcu zraneného dieťaťa v ten istý deň. Meno dieťaťa, ktoré zranenie spôsobilo, neoznamuje. Ak je to potrebné (napr. opakované správanie), rieši sa to individuálne a diskrétne so zákonným zástupcom tohto dieťaťa. Pri opakovanom agresívnom správaní sa postupuje podľa bodov 17 až 22.
27. Podozrenie na zanedbávanie starostlivosti alebo týranie. Ak zamestnanec spozoruje príznaky nasvedčujúce zanedbávaniu riadnej starostlivosti, týraniu alebo ohrozovaniu zdravého vývinu dieťaťa, alebo ak takéto podozrenie vyplýva zo správania zákonného zástupcu (Čl. III bod 12.11), bezodkladne informuje riaditeľku. Riaditeľka podozrenie zdokumentuje písomným záznamom (dátum, opis skutočností, meno oznamujúceho) a v rámci všeobecnej oznamovacej povinnosti (§ 7 ods. 1 zákona č. 305/2005 Z. z.) ho bezodkladne oznámi orgánu sociálnoprávnej ochrany detí a sociálnej kurately. Pri bezprostrednom ohrození života alebo zdravia dieťaťa súčasne kontaktuje Policajný zbor (158 alebo 112). Zákonného zástupcu o oznámení vopred neinformuje, ak by to mohlo ohroziť účel oznámenia alebo bezpečnosť dieťaťa. Ak podozrenie smeruje voči zamestnancovi školy, postupuje sa rovnako a riaditeľka informuje aj zriaďovateľa.
28. Mimoriadna udalosť. Pri vzniku mimoriadnej udalosti (požiar, únik nebezpečnej látky, bezprostredné ohrozenie detí) zamestnanec bezodkladne zabezpečí evakuáciu detí na určené zhromaždisko podľa evakuačného plánu, privolá pomoc (150 alebo 112) a informuje riaditeľku 
a zriaďovateľa. Po evakuácii službukonajúci pedagogický zamestnanec skontroluje počet detí podľa dennej evidencie. Zákonných zástupcov informuje bezodkladne spôsobom primeraným situácii. Zamknutie budovy nesmie brániť evakuácii (Čl. III bod 13.1). Požiarny poriadok a evakuačný plán vypracúva a aktualizuje externý technik; zamestnanci sú s nimi preukázateľne oboznámení (záznam o školení). Účinnosť požiarneho evakuačného plánu sa preveruje cvičným požiarnym poplachom 
(§ 28 ods. 5 vyhlášky MV SR č. 121/2002 Z. z.), ktorý sa koná raz ročne; termín určuje požiarny evakuačný plán.
29. Pokyny na bezpečnosť pri práci s deťmi
29.1	Pedagogický zamestnanec vykonáva dozor aj pri použití WC, na schodoch a pri presune detí. Deti počíta pri presunoch, pri odchode z triedy a pri návrate.
29.2	Pri odovzdaní zmeny si zamestnanci odovzdajú informácie o deťoch (zdravotný stav, úrazy, osobitné potreby).
29.3	Zamestnanec dbá na to, aby deti nemali prístup k drobným predmetom, nožniciam, čistiacim prostriedkom, elektrospotrebičom, tavnej pištoli, horúcim nápojom ani k iným rizikovým predmetom. Hračky a pomôcky sa pravidelne kontrolujú a poškodené sa vyraďujú.
29.4	Pred uložením detí na odpočinok pedagogický zamestnanec skontroluje, či deti nemajú 
v rukách alebo v ústach cudzie predmety (napr. drobné hračky, jedlo, žuvačku), a odstráni ich. Počas odpočinku je s deťmi v miestnosti nepretržite prítomný pedagogický zamestnanec (Čl. III bod 15.2); dozor nemožno zveriť nepedagogickému asistentovi ani inému nepedagogickému zamestnancovi (Čl. III bod 22.4).
29.5	Nábytok a vybavenie sa udržiavajú v bezpečnom stave. Zistené nedostatky pedagogický zamestnanec oznámi riaditeľke, ktorá zabezpečí opravu alebo informuje zriaďovateľa. Nebezpečné predmety sa dočasne vyradia z používania.
29.6	Deti nepoužívajú vlastné elektronické zariadenia. Zamestnanci ich používajú pri práci 
s deťmi len na potreby výchovy a vzdelávania a bez zaznamenávania detí, ak nejde 
o zariadenie určené riaditeľkou (Čl. II bod 15).
30. Strata dieťaťa alebo jeho odchod bez dozoru. Ak zamestnanec zistí, že dieťa chýba, a) ihneď o tom informuje druhého zamestnanca alebo riaditeľku, b) preverí priestory a areál školy, c) ak dieťa nenájde do 5 minút, zavolá políciu (158) a informuje zákonného zástupcu, d) o udalosti vyhotoví písomný záznam.
31. Agresívna alebo nepovolaná osoba. Zamestnanec osobu vyzve, aby opustila priestory. Ak neuposlúchne alebo hrozí nebezpečenstvo, deti presunie do bezpečného priestoru, uzamkne triedu, zavolá políciu (158) a informuje riaditeľku.

1. Pri svojvoľnom poškodení alebo zničení majetku materskej školy sa postupuje podľa všeobecných predpisov o zodpovednosti za škodu. Nárok na náhradu uplatňuje zriaďovateľ ako vlastník majetku a škola mu poskytne podklady. To platí aj pre splnomocnenú osobu, ktorá prichádza pre dieťa, v čase, keď dieťa už nie je pod dozorom pedagogického zamestnanca.
2. Ak škoda vznikla nedostatočným dozorom pedagogického zamestnanca nad dieťaťom, náhrada škody sa od zákonného zástupcu nepožaduje.
3. V priestoroch materskej školy je bez sprievodu zamestnanca akýkoľvek pohyb cudzej osoby zakázaný.
4. Do areálu materskej školy je vstup so zvieratami zakázaný, okrem vodiaceho alebo asistenčného psa podľa osobitného predpisu a zvierat privedených na výchovno-vzdelávaciu činnosť so súhlasom riaditeľky.
5. Zákonní zástupcovia rešpektujú zákaz vstupu do triedy, kuchyne, jedálne a WC detí, ak nejde o dohodnutú výnimku (napr. adaptačný pobyt, účasť na výchove a vzdelávaní podľa § 28 ods. 17 školského zákona).
6. Zákonní zástupcovia nedávajú deťom do materskej školy sladkosti ani vlastné hračky, ak sa s učiteľkou nedohodnú inak. Za veci prinesené na základe dohody zodpovedá zákonný zástupca (Čl. III bod 13.3).
7. Vetranie miestností sa uskutočňuje len v prítomnosti zamestnanca materskej školy.
8. Pri odchode z triedy pedagogický zamestnanec skontroluje uzatvorenie okien a dverí. Po skončení prevádzky odloží didaktickú techniku na uzamykateľné miesto a skontroluje uzatvorenie okien.
9. Zamestnanci zodpovedajú za inventár v rozsahu uvedenom v písomnej dohode o hmotnej zodpovednosti. Ďalšie povinnosti na ochranu majetku plnia podľa opisu pracovných činností.
10. Osobné veci si zamestnanci odkladajú na určené uzamykateľné miesto.
11. Nájdené a stratené veci. Za cenné veci, hračky a elektronické zariadenia, ktoré dieťa prinesie nad rámec vecí potrebných na pobyt (náhradné oblečenie, hygienické potreby), zodpovedá zákonný zástupca. Nájdené veci sa uschovávajú v priestoroch školy a zákonný zástupca si ich môže vyzdvihnúť u učiteľky.
12. Reklama, predaj, zbierky a ankety
12.1	V materskej škole a v jej areáli je reklama, predaj tovaru, zbierky, ankety a iná činnosť nesúvisiaca s výchovou a vzdelávaním dovolená len s predchádzajúcim písomným súhlasom riaditeľky.
12.2	Činnosť politickej strany alebo politického hnutia a ich propagácia v škole nie sú dovolené (§ 72 ods. 2 zákona č. 321/2025 Z. z.).
12.3	Profesionálny fotograf alebo iná osoba, ktorá by fotografovala deti, môže tak robiť len so súhlasom riaditeľky a zákonných zástupcov fotografovaných detí (Čl. II bod 15).
13. Externí lektori, remeselníci a dodávatelia
13.1	Externý lektor, remeselník, dodávateľ alebo iná osoba, ktorá sa v materskej škole zdržiava v súvislosti s výchovou, vzdelávaním alebo prevádzkou, vstupuje len so súhlasom riaditeľky a zdržiava sa len po dobu nevyhnutnú na svoj účel.
13.2	Táto osoba nie je sama s deťmi; externý lektor pracuje s deťmi len v prítomnosti pedagogického zamestnanca, remeselníkov a dodávateľov sprevádza zamestnanec (bod 3). Práce sa vykonávajú tak, aby neohrozili deti.
13.3	Osoba zachováva mlčanlivosť o osobných údajoch detí a je oboznámená s tými ustanoveniami školského poriadku, ktoré sa jej týkajú.

1. Školský poriadok je platný dňom jeho vydania riaditeľkou školy a účinný dňom uvedeným na titulnej strane. Do nadobudnutia jeho účinnosti sa postupuje podľa školského poriadku vydaného 27. 8. 2025.
2. Školský poriadok je zverejnený na verejne prístupnom mieste v budove materskej školy (nástenka pri vstupe) a po spustení webového sídla školy aj na www.msstaskovce.sk.
3. Školský poriadok je záväzný pre všetkých zamestnancov, pre deti prijaté na predprimárne vzdelávanie a ich zákonných zástupcov a pre ďalšie osoby, ktoré sa s vedomím riaditeľky nachádzajú v priestoroch školy. Pri jeho porušení sa vyvodia dôsledky ustanovené všeobecne záväznými právnymi predpismi a týmto školským poriadkom (napr. Čl. III bod 3), po predchádzajúcom upozornení dotknutej osoby, ak to predpisy nevylučujú.
4. Dňom nadobudnutia účinnosti tohto školského poriadku sa ruší školský poriadok vydaný 27. 8. 2025 vrátane všetkých jeho dodatkov.
5. So školským poriadkom sú preukázateľným spôsobom (podpisom v Prílohe č. 1) oboznámení všetci zamestnanci. Ak sa s vedomím riaditeľky nachádzajú v priestoroch školy aj iné osoby, potvrdia oboznámenie podpisom. Podpisový hárok je súčasťou každej zmeny školského poriadku vykonanej dodatkom.
6. So školským poriadkom sú vhodným spôsobom a primerane veku oboznámené aj deti.
7. O vydaní a obsahu školského poriadku informuje riaditeľka zákonných zástupcov na zasadnutí rodičov. Zákonný zástupca novoprijatého dieťaťa potvrdí pri nástupe podpisom, že sa so školským poriadkom oboznámil (súčasť osobného spisu dieťaťa).
8. Školský poriadok možno meniť len číslovanými dodatkami, ktoré vydáva riaditeľka až po prerokovaní v pedagogickej rade a v rade školy. Dodatok tvorí neoddeliteľnú súčasť školského poriadku a s jeho obsahom musia byť preukázateľne oboznámení zamestnanci, deti a zákonní zástupcovia.
9. Neoddeliteľnou súčasťou školského poriadku sú prílohy:
· Príloha č. 1: Podpisový hárok
· Príloha č. 2: Súhlas zriaďovateľa s časom prevádzky
· Príloha č. 3: Plnomocenstvo na prebratie dieťaťa
· Príloha č. 4: Potvrdenie lekára na ospravedlnenie neprítomnosti dieťaťa
· Príloha č. 5: Oznámenie o režime ospravedlňovania (vydáva riaditeľka na každý školský rok)
· Príloha č. 6: Ospravedlnenie neprítomnosti dieťaťa zákonným zástupcom
· Príloha č. 7: Vyhlásenie o bezinfekčnosti
· Príloha č. 8: Oznámenie o úhradách (vydáva riaditeľka na každý školský rok)
· Dodatok č. 1: Prevencia a riešenie šikanovania
· Dodatok č. 2: Štandardy dodržiavania zákazu segregácie
10. Prílohy č. 5 a č. 8 sú súčasťou školského poriadku. Riaditeľka ich vydáva na každý školský rok po prerokovaní v pedagogickej rade; ich každoročné vydanie nie je zmenou školského poriadku podľa bodu 8. Ak sa počas školského roka zmení výška príspevku alebo stravného (VZN, rozhodnutie zriaďovateľa alebo právny predpis), riaditeľka prílohu č. 8 aktualizuje a zmenu bezodkladne oznámi zákonným zástupcom (Čl. II bod 18); ak ide len o prevzatie zmeny, aktualizácia nevyžaduje nové prerokovanie.

1.	Dohovor o právach dieťaťa (oznámenie FMZV č. 104/1991 Zb.)
2.	Dohovor OSN o právach osôb so zdravotným postihnutím (oznámenie MZV SR č. 317/2010 Z. z.)
3.	Zákon č. 245/2008 Z. z. o výchove a vzdelávaní (školský zákon) v znení neskorších predpisov
4.	Zákon č. 321/2025 Z. z. o školskej správe a o zmene a doplnení niektorých zákonov
5.	Zákon č. 138/2019 Z. z. o pedagogických zamestnancoch a odborných zamestnancoch v znení neskorších predpisov
6.	Zákon č. 355/2007 Z. z. o ochrane, podpore a rozvoji verejného zdravia v znení neskorších predpisov
7.	Zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou (antidiskriminačný zákon)
8.	Zákon č. 9/2010 Z. z. o sťažnostiach
9.	Zákon NR SR č. 308/1993 Z. z. o zriadení Slovenského národného strediska pre ľudské práva
10.	Zákon č. 305/2005 Z. z. o sociálnoprávnej ochrane detí a o sociálnej kuratele
11.	Zákon č. 36/2005 Z. z. o rodine
12.	Zákon č. 18/2018 Z. z. o ochrane osobných údajov a nariadenie (EÚ) 2016/679 (GDPR)
13.	Zákon č. 544/2010 Z. z. o dotáciách v pôsobnosti Ministerstva práce, sociálnych vecí a rodiny SR v znení neskorších predpisov
14.	Vyhláška MŠVVaŠ SR č. 541/2021 Z. z. o materskej škole v znení vyhlášky č. 341/2023 Z. z. a vyhlášky č. 218/2026 Z. z.
15.	Vyhláška MŠ SR č. 330/2009 Z. z. o zariadení školského stravovania
16.	Vyhláška MZ SR č. 75/2023 Z. z. o podrobnostiach o požiadavkách na zariadenia pre deti 
a mládež
17.	Vyhláška MV SR č. 121/2002 Z. z. o požiarnej prevencii
18.	Štátny vzdelávací program pre predprimárne vzdelávanie v materských školách (konsolidované znenie v znení dodatku č. 3, platné od 1. 9. 2023)
19.	Zriaďovacia listina Materskej školy, Staškovce 13, 090 23 Havaj 
20.	VZN obce Staškovce č. 4/2025 o výške príspevkov v materskej škole a v školskej jedálni 
21.	Smernica č. 1/2025 k prevencii a riešeniu šikanovania detí a žiakov v školách a v školských zariadeniach (MŠVVaM SR, účinná od 1. 2. 2025)
22.	Štandardy dodržiavania zákazu segregácie vo výchove a vzdelávaní (MŠVVaM SR, 15. 11. 2024), Usmernenie k Štandardom (február 2025) a Metodická príručka desegregácie 
vo výchove a vzdelávaní (2. aktualizované vydanie, platné od 1. 1. 2025)
23.	Manuál Predprimárne vzdelávanie (MŠVVaM SR, verzia z 1. 6. 2026), www.minedu.sk/manual-predprimarne-vzdelavanie/
24.	Vypracovanie školského poriadku v materskej škole (MŠVVaM SR, december 2025)
25.	Najčastejšie otázky súvisiace s povinným predprimárnym vzdelávaním (MŠVVaM SR, február 2026), https://www.minedu.sk/data/att/4d7/35468.68e103.docx
26.	Usmernenie k všeobecným pravidlám ospravedlňovania neprítomnosti žiaka (MŠVVaM SR)
27.	Metodické usmernenie č. 4/2009-R z 11. februára 2009 k zavedeniu jednotného postupu škôl, školských zariadení a vysokých škôl pri vzniku registrovaného školského úrazu a pri evidencii nebezpečných udalostí (MŠ SR)
28.	Vzorový pracovný poriadok pre pedagogických zamestnancov a ostatných zamestnancov škôl a školských zariadení (MŠVVaŠ SR)
Zoznam nie je v zákone predpísaný. Slúži na preukázanie, z čoho materská škola pri vypracovaní školského poriadku vychádzala. Plán uplatňovania Štandardov dodržiavania zákazu segregácie 
je samostatný dokument školy (Dodatok č. 2, bod 3.1) a nie je súčasťou školského poriadku.

[bookmark: __RefHeading___Toc2039_3740429179]Príloha č. 1: Podpisový hárok
Svojím podpisom potvrdzujem, že som sa oboznámil/a so školským poriadkom vydaným dňa 01.09.2026 a zaväzujem sa k jeho dodržiavaniu.
Časť A: zamestnanci školy a fyzické osoby, ktoré sa s vedomím riaditeľky nachádzajú 
v priestoroch školy (napr. študenti pedagogickej praxe)
	P. č.
	Titul, meno a priezvisko
	Podpis

	1.
	
	

	2.
	
	

	3.
	
	

	4.
	
	

	5.
	
	

	6.
	
	

	7.
	
	



Časť B: zákonní zástupcovia
	P. č.
	Meno a priezvisko dieťaťa
	Meno a priezvisko zákonného zástupcu
	Podpis

	1.
	
	
	

	2.
	
	
	

	3.
	
	
	

	4.
	
	
	

	5.
	
	
	

	6.
	
	
	

	7.
	
	
	

	8.
	
	
	

	9.
	
	
	

	10.
	
	
	

	11.
	
	
	

	12.
	
	
	

	13.
	
	
	

	14.
	
	
	

	15.
	
	
	

	16.
	
	
	


[bookmark: __RefHeading___Toc2041_3740429179]Príloha č. 2: Súhlas zriaďovateľa s časom prevádzky
Obec Staškovce, Staškovce č. 74, zastúpený starostom XY, ako zriaďovateľ Materskej školy, Staškovce 13, 090 23, súhlasí s časom prevádzky materskej školy od pondelka do piatku 

od 6.30 hod.  do 16.30 hod. 

v súlade s vyhláškou č. 541/2021 Z. z. o materskej škole. Súhlas sa udeľuje na dobu neurčitú, kým zriaďovateľ písomne neurčí inak.





V Staškovciach, dňa ......  				Pečiatka a podpis starostu ......



[bookmark: __RefHeading___Toc2043_3740429179]Príloha č. 3: Plnomocenstvo na prebratie dieťaťa
Materská škola, Staškovce 13, 090 23 
Plnomocenstvo na prebratie dieťaťa z materskej školy

Zákonný zástupca/zákonní zástupcovia: ..............................................................
Meno dieťaťa: ..............................................................
Narodené dňa: ..............................................................
Adresa trvalého pobytu alebo adresa miesta, kde sa dieťa obvykle zdržiava, ak sa nezdržiava na adrese trvalého pobytu: ..............................................................
Splnomocňujem/e túto osobu/tieto osoby na prebratie môjho/nášho dieťaťa z Materskej školy, Staškovce 13, 090 23:
	P. č.
	Meno a priezvisko splnomocnenej osoby
	Bydlisko splnomocnenej osoby
	Vzťah splnomocnenej osoby k dieťaťu
	Telefonický kontakt
	Podpis splnomocnenej osoby a potvrdenie plnoletosti

	1.
	
	
	
	
	

	2.
	
	
	
	
	

	3.
	
	
	
	
	



Platnosť plnomocenstva: od ...... do ...... (najviac na jeden školský rok).

Poučenie: Podľa § 4 ods. 1 vyhlášky Ministerstva školstva, vedy, výskumu a športu Slovenskej republiky č. 541/2021 Z. z. o materskej škole v znení neskorších predpisov za bezpečnosť a ochranu zdravia dieťaťa zodpovedajú pedagogickí zamestnanci materskej školy od prevzatia dieťaťa až po jeho odovzdanie zákonnému zástupcovi alebo ním splnomocnenej osobe. 
Po prevzatí dieťaťa z materskej školy splnomocnenou osobou zodpovednosť za dieťa preberá splnomocnená osoba.



Staškovce, dňa ......                                          Podpisy zákonných zástupcov dieťaťa ......

[bookmark: __RefHeading___Toc2045_3740429179]Príloha č. 4: Potvrdenie lekára na ospravedlnenie neprítomnosti dieťaťa z dôvodu ochorenia alebo úrazu
Materská škola, Staškovce 13, 090 23 

Časť A (vyplní materská škola)
Meno a priezvisko dieťaťa: ..............................................................
Neprítomnosť z dôvodu ochorenia alebo úrazu od .............. do ..............
Predloženie potvrdenia od lekára sa vyžaduje z dôvodu, že: *
a)	neprítomnosť dieťaťa z dôvodu ochorenia alebo úrazu trvala viac ako 7 po sebe nasledujúcich vyučovacích dní,
b)	neprítomnosť dieťaťa z dôvodu ochorenia alebo úrazu presiahla limit podľa režimu ospravedlňovania platného v materskej škole (miernejší režim: viac ako 14 vyučovacích dní v kalendárnom mesiaci alebo viac ako 21 vyučovacích dní v dvoch po sebe idúcich kalendárnych mesiacoch; prísnejší režim: viac ako 21 vyučovacích dní za polrok),
c)	materská škola vyžaduje lekárske potvrdenie o chorobe podľa § 144 ods. 13 školského zákona v odôvodnenom prípade (opakovaná neprítomnosť dieťaťa).
* Relevantnú možnosť vyznačí materská škola.

..............................................................
meno, priezvisko a podpis riaditeľky materskej školy


Časť B (vyplní lekár)
Názov a adresa zdravotníckeho zariadenia: ..............................................................
Potvrdzujem, že dieťa bolo v období od .............. do .............. choré.  Diagnóza sa neuvádza.
Dátum vystavenia potvrdenia: ..............


..............................................................
           podpis a pečiatka lekára

[bookmark: __RefHeading___Toc2047_3740429179]Príloha č. 5: Oznámenie o režime ospravedlňovania neprítomnosti dieťaťa z dôvodu ochorenia alebo úrazu
Materská škola: Materská škola, Staškovce 13, 090 23 
Školský rok: 2026 / 2027

Materská škola oznamuje zákonným zástupcom detí, že pri ospravedlňovaní neprítomnosti dieťaťa plniaceho povinné predprimárne vzdelávanie z dôvodu ochorenia alebo úrazu postupuje od dátumu účinnosti školského poriadku v:
☐ prísnejšom režime ospravedlňovania podľa § 144 ods. 12 školského zákona
☒ miernejšom režime ospravedlňovania podľa § 144 ods. 16 školského zákona
Miernejší režim ospravedlňovania. Materská škola v predchádzajúcom školskom roku nepresiahla referenčnú hodnotu 75 vyučovacích dní zverejnenú ministerstvom školstva pre materské školy na školský rok 2026/2027.
Potvrdenie od lekára sa nevyžaduje, ak neprítomnosť dieťaťa z dôvodu ochorenia alebo úrazu trvá:
a)	najviac 7 po sebe nasledujúcich vyučovacích dní, a zároveň
b)	súhrnne počas kalendárneho mesiaca najviac 14 vyučovacích dní, a zároveň
c)	súhrnne počas dvoch po sebe idúcich kalendárnych mesiacov najviac 21 vyučovacích dní.
Ak neprítomnosť dieťaťa z dôvodu ochorenia alebo úrazu presiahne ktorýkoľvek z uvedených rozsahov, materská škola vyžaduje potvrdenie od lekára. Ospravedlnenie zákonného zástupcu sa vyžaduje vždy.


Staškovce, dňa 01.09.2026                                                       Podpis riaditeľky ...........................


Poznámka: 
Oznámenie sa vydáva každý školský rok. Podklad k určeniu režimu je uložený u riaditeľky.

[bookmark: __RefHeading___Toc2049_3740429179]Príloha č. 6: Ospravedlnenie neprítomnosti dieťaťa zákonným zástupcom
Materská škola, Staškovce 13, 090 23 

Meno a priezvisko dieťaťa: …………………………………………………………….....
Neprítomnosť od ............................ do …………………...... (počet vyučovacích dní: ...........)
Dôvod neprítomnosti (vyznačte):
☐ ochorenie alebo úraz (diagnózu neuvádzajte)
☐ rodinné dôvody
☐ iný dôvod (uveďte): ...................................................................................................

Potvrdenie od lekára ☐ prikladám ☐ nevyžaduje sa (neprítomnosť z dôvodu ochorenia neprekročila limit režimu ospravedlňovania).
Vyhlásenie o bezinfekčnosti (Príloha č. 7) ☐ prikladám ☐ nevyžaduje sa (neprítomnosť nebola dlhšia ako päť kalendárnych dní).
Zákonný zástupca predkladá ospravedlnenie najneskôr do troch vyučovacích dní od návratu dieťaťa (Čl. III bod 19.3).



V .................................... dňa ……......                      Podpis zákonného zástupcu ……………….......

[bookmark: __RefHeading___Toc2051_3740429179]Príloha č. 7: Vyhlásenie o bezinfekčnosti
VYHLÁSENIE O BEZINFEKČNOSTI

Písomné vyhlásenie o tom, že dieťa neprejavuje príznaky prenosného ochorenia a nemá nariadené karanténne opatrenie
Vyhlásenie sa predkladá podľa § 24 ods. 8 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov po prijatí dieťaťa do materskej školy – pred prvým vstupom dieťaťa do materskej školy a vždy po neprítomnosti dieťaťa v materskej škole dlhšej ako päť kalendárnych dní. Vyhlásenie nesmie byť v deň jeho predloženia staršie ako jeden deň.

Meno a priezvisko dieťaťa: ..............................................  Dátum narodenia: ................................
Vyhlasujem, že uvedené dieťa neprejavuje príznaky prenosného ochorenia a že mu nebolo nariadené karanténne opatrenie (karanténa, zvýšený zdravotný dozor alebo lekársky dohľad).
Vyhlásenie predkladám:  ☐ pred prvým vstupom dieťaťa do materskej školy  ☐ po neprítomnosti dieťaťa dlhšej ako päť kalendárnych dní
Som si vedomý(á), že nepravdivé vyhlásenie ohrozuje zdravie ostatných detí.

V ........................ dňa ........................



Meno a priezvisko zákonného zástupcu: .......................................................................................
Podpis zákonného zástupcu: ..............................................


Osobné údaje uvedené v tomto vyhlásení materská škola spracúva výlučne na účel ochrany zdravia detí a zamestnancov v kolektíve, v súlade s nariadením Európskeho parlamentu a Rady (EÚ) 2016/679 (GDPR) a zákonom č. 18/2018 Z. z. o ochrane osobných údajov v znení neskorších predpisov.

[bookmark: __RefHeading___Toc2053_3740429179]Príloha č. 8: Oznámenie o úhradách na školský rok 2026/2027
Materská škola, Staškovce 13, 090 23 
Oznámenie vydáva riaditeľka každý školský rok a doručuje ho zákonným zástupcom (Čl. II bod 18). Zmena súm nie je zmenou školského poriadku.

	Položka
	Suma

	Príspevok na čiastočnú úhradu nákladov spojených s pobytom dieťaťa (VZN č. 4/2025)
	7 € mesačne, uhrádza sa vopred do 10. dňa v kalendárnom mesiaci

	Stravné, finančné pásmo A (deti 2 až 6 rokov): desiata
	0,40 €

	obed
	1,00 €

	olovrant
	0,30 €

	Stravné spolu
	1,70 € na deň

	Dotácia na stravu (dieťa v poslednom ročníku MŠ na písomnú žiadosť zákonného zástupcu; § 4 ods. 3 písm. a) zákona č. 544/2010 Z. z.)
	1,40 € na deň

	Doplatok zákonného zástupcu pri poskytnutej dotácii
	0,30 € na deň

	Termín úhrady stravného
	do 15. dňa kalendárneho mesiaca

	Číslo účtu – príspevok
	-----------------------------------------------

	Číslo účtu – stravné
	-----------------------------------------------

	Variabilný symbol
	mesiac / rok

	Termín podania písomnej žiadosti o dotáciu na stravu zákonným zástupcom (prostredníctvom školskej jedálne)
	najneskôr do 5. dňa kalendárneho mesiaca, od ktorého sa dotácia požaduje; zriaďovateľ podáva žiadosť úradu práce najneskôr do 10. dňa mesiaca (§ 11 ods. 2 zákona č. 544/2010 Z. z.)



Príspevok sa neuhrádza za dieťa, ktoré plní povinné predprimárne vzdelávanie (štátna škola), 
a v ďalších prípadoch podľa § 28 ods. 6 školského zákona (Čl. III bod 21.2).
Dotáciu možno poskytnúť aj na dieťa, ktoré nenavštevuje posledný ročník materskej školy a žije 
v domácnosti v hmotnej núdzi alebo s príjmom najviac vo výške životného minima (§ 4 ods. 3 písm. b) zákona č. 544/2010 Z. z.); potvrdenie o príjme domácnosti vydáva úrad práce, sociálnych vecí 
a rodiny (§ 12 ods. 6). Dotácia sa poskytuje za každý deň, keď sa dieťa zúčastnilo výchovno-vzdelávacej činnosti v materskej škole a odobralo stravu (§ 4 ods. 6 písm. a) zákona č. 544/2010 Z. z.). Ak dotácia poskytnutá nie je, platí sa stravné v plnej výške. Ak dieťa neodobralo stravu preto, že zriaďovateľ nezabezpečil diétne jedlo dieťaťu, ktorého zdravotný stav podľa lekára vyžaduje osobitné stravovanie, dotáciu vyplatí zriaďovateľ zákonnému zástupcovi (§ 4 ods. 11).

[bookmark: __RefHeading___Toc2055_3740429179]Dodatok č. 1
k Školskému poriadku Materskej školy, Staškovce 13, 090 23 
[bookmark: __RefHeading___Toc2057_3740429179]Prevencia a riešenie šikanovania
Tento dodatok je súčasťou školského poriadku. Vypracovaný je podľa § 153 ods. 1 písm. c) školského zákona a v súlade so Smernicou č. 1/2025 k prevencii a riešeniu šikanovania detí 
a žiakov v školách a v školských zariadeniach (MŠVVaM SR, účinná od 1. 2. 2025), podľa ktorej školský poriadok rozpracúva opatrenia školy pri prevencii šikanovania (čl. 3 ods. 7 Smernice).
Článok 1: Základné ustanovenia
1.1	Dodatok upravuje prevenciu, preverovanie a riešenie šikanovania v Materskej škole, Staškovce 13, 090 23 (ďalej len „škola" alebo „materská škola") a spoluprácu 
so zákonnými zástupcami. Vzťahuje sa na deti, zamestnancov školy, zákonných zástupcov a osoby, ktoré sa s vedomím riaditeľky nachádzajú v priestoroch školy alebo na aktivitách školy mimo jej priestorov.
1.2	V tomto dodatku sa pojmy „šikanujúci", „šikanovaný" a „účastník šikanovania" vzťahujú na deti materskej školy. Funkcie, ktoré materská škola nemá, nahrádzajú osoby uvedené v bode 7.1.
1.3	Materská škola je jednotriedna, deti sú vo veku spravidla od 3 do 6 rokov. Správanie detí sa posudzuje primerane ich veku a vývinovej zrelosti. Hádky, bežné konflikty pri hre a jednorazové impulzívne prejavy agresie sú súčasťou vývinu a riešia sa podľa Čl. IV bodu 26 školského poriadku. Ak správanie vykazuje znaky šikanovania podľa bodu 2.1 písm. a), postupuje sa podľa tohto dodatku a Čl. IV bodu 22 školského poriadku.
Článok 2: Vymedzenie pojmov
2.1	Na účely školského poriadku:
a)	šikanovaním v škole sa rozumie obťažovanie formou spravidla opakujúceho sa nežiaduceho správania šikanujúceho voči šikanovanému, ktoré je motivované úmyslom získať nad šikanovaným prevahu, šikanovaného ponížiť alebo získať vynútené mocenské postavenie, v dôsledku ktorého dochádza alebo môže dôjsť k vytváraniu zastrašujúceho, nepriateľského, zahanbujúceho, ponižujúceho, potupujúceho, zneucťujúceho, zámerne zraňujúceho alebo urážajúceho prostredia vo forme verbálneho šikanovania, fyzického šikanovania, psychického šikanovania, emocionálneho šikanovania, nebezpečného elektronického obťažovania alebo nebezpečného prenasledovania,
b)	priamym šikanovaním sa rozumie šikanovanie, pri ktorom šikanujúci zameriava svoje konanie priamo na šikanovaného opakujúcim sa úmyselným verbálnym, psychickým, emocionálnym alebo fyzickým násilím, pri ktorom sú spravidla prítomní aj účastníci šikanovania; je spojené s cieľom získať prevahu v kolektíve,
c)	nepriamym šikanovaním sa rozumie šikanovanie, pri ktorom šikanujúci používa metódy 
a nástroje vzťahového násilia a emocionálneho vydierania, najmä v podobe prehliadania, ignorovania, zámerného vyčleňovania šikanovaného z kolektívu, šírenia nepravdivých alebo znevažujúcich informácií, citlivých zvukových záznamov (audiozáznamov), obrazových záznamov (videozáznamov) alebo zvukovo-obrazových (audiovizuálnych) záznamov o šikanovanom alebo manipulovaním názorov a postojov ostatných členov sociálnej skupiny k šikanovanému,
d)	šikanujúcim sa rozumie dieťa alebo skupina detí, ktorí opakovane psychicky alebo fyzicky ubližujú šikanovanému,
e)	šikanovaným sa rozumie dieťa alebo skupina detí, ktorí sú vystavení šikanovaniu,
f)	účastníkom šikanovania sa rozumie dieťa alebo skupina detí, ktorí sú prítomní pri šikanovaní, alebo ktorí majú o šikanovaní vedomosť a nie sú šikanujúcimi ani šikanovanými,
g)	dôvodom šikanovania sa rozumie najmä osobitná charakteristika šikanovaného spočívajúca spravidla v jeho zdravotnom znevýhodnení, pohlaví, náboženskom vyznaní alebo viere, príslušnosti k národnosti alebo k etnickej skupine, rodovej identite, jazyku, sociálnom, spoločenskom alebo majetkovom postavení jeho rodiny, alebo iná osobná charakteristika spojená spravidla s nosením okuliarov, nadváhou alebo nízkou pohybovou gramotnosťou,
h)	verbálnym šikanovaním sa rozumie opakované nadávanie, urážanie, posmievanie sa, dobiedzanie, vyhrážanie sa fyzickým útokom, navádzanie na fyzický útok, prikazovanie šikanovanému vykonať určitý úkon proti jeho vôli, zastrašovanie, vydieranie alebo vylúčenie šikanovaného z kolektívu,
i)	fyzickým šikanovaním sa rozumie nežiaduci a nechcený fyzický kontakt pre šikanovaného, pri ktorom šikanujúci šikanovaného opakovane bije, udiera, sáče alebo kope do neho, podráža ho alebo hádže do neho rôzne predmety, skrýva, poškodzuje, privlastňuje si alebo ničí veci šikanovaného,
j)	psychickým šikanovaním a emocionálnym šikanovaním sa rozumie ubližovanie negatívnym ovplyvňovaním psychiky, emócií, nálady a duševného rozpoloženia šikanovaného, najmä opakovaným ponižovaním, zosmiešňovaním, zahanbovaním, opovrhovaním, ohováraním v jeho neprítomnosti, rozširovaním nepravdivých informácií alebo urážaním rodinných príslušníkov alebo blízkych osôb,
k)	elektronickým šikanovaním (ďalej len „kyberšikanovanie") sa rozumie verbálne, psychické šikanovanie a emocionálne šikanovanie uskutočňované v kybernetickom priestore bez fyzického kontaktu šikanujúceho a šikanovaného prostriedkami informačnej a komunikačnej technológie, ktoré môže mať aj anonymnú povahu, a pri ktorom šikanujúci dokáže uskutočniť útoky z rôznych miest, pričom šikanovaný sa o napadnutí nemusí okamžite dozvedieť a nemusí byť schopný identifikovať šikanujúceho; zverejnené informácie, fotografie, audiozáznamy a videozáznamy môžu byť prístupné veľkému počtu osôb a môže byť náročné ich odstrániť z kybernetického priestoru.
2.2	Za šikanovanie sa nepovažuje:
a)	jednorazový alebo impulzívny prejav násilia alebo agresie medzi deťmi akútnym neovládnutím emócií, ktoré bezprostredne odznievajú,
b)	prejav násilia alebo agresie medzi deťmi mimo školy, ktorý nevyplýva zo vzťahov medzi deťmi v škole, okrem kyberšikanovania,
c)	nezhoda medzi zamestnancom školy a dieťaťom súvisiaca s výchovno-vzdelávacím procesom.
2.3	Šikanovanie môže napĺňať skutkovú podstatu trestného činu, kedy môže byť šikanujúci od veku 14 rokov trestne stíhaný najmä za trestný čin: ublíženia na zdraví, obmedzovania osobnej slobody, lúpeže, vydierania, hrubého nátlaku, nátlaku, porušovania domovej slobody, sexuálneho násilia, sexuálneho zneužívania, krádeže, neoprávneného užívania cudzej veci, poškodzovania cudzej veci, nebezpečného vyhrážania sa, nebezpečného prenasledovania, výroby detskej pornografie, rozširovania detskej pornografie, prechovávania detskej pornografie a účasti na detskom pornografickom predstavení, ohovárania. Dieťa materskej školy nie je trestne zodpovedné; ustanovenie slúži na poučenie zamestnancov a zákonných zástupcov.
2.4	Skutočnosť, že šikanujúci nie je trestne zodpovedný z dôvodu nízkeho veku, nie je prekážkou na podanie žaloby vo veci náhrady škody.
2.5	Zamestnanec školy, ktorému je známy prípad šikanovania a neprijme žiadne opatrenie k prevencii a riešeniu šikanovania, môže byť trestne stíhaný najmä za trestný čin: neprekazenia trestného činu, neoznámenia trestného činu, ublíženia na zdraví.
Článok 3: Prevencia šikanovania
3.1	Pri prevencii šikanovania škola dbá na vytváranie bezpečného prostredia, v ktorom sa vznik šikanovania aktívne obmedzuje.
3.2	Pri prevencii šikanovania škola primerane pôsobí na deti podľa ich veku, psychickej úrovne a intelektuálnej úrovne s dôrazom na hodnotovú výchovu.
3.3	Za prevenciu šikanovania v škole zodpovedá riaditeľka školy.
3.4	Riaditeľka školy zabezpečuje činnosti súvisiace s prevenciou šikanovania prostredníctvom činnosti pedagogických zamestnancov školy a podľa potreby odborných zamestnancov zariadenia poradenstva a prevencie.
3.5	Prevencia šikanovania sa zabezpečuje najmä:
a)	využívaním takého obsahu výchovy a vzdelávania a takých metód a foriem výchovy 
a vzdelávania, ktoré posilňujú úctu, toleranciu, empatiu a solidaritu detí najmä voči sebe navzájom,
b)	aktívnym sústavným výchovným pôsobením pedagogického zamestnanca vrátane prejavenia záujmu o problémy dieťaťa v škole i mimo nej,
c)	dlhodobou strategickou činnosťou, realizáciou overených preventívnych programov 
s doplnením o činnosti neformálneho vzdelávania a mimoškolskými činnosťami, ktoré posilňujú v deťoch úctu, toleranciu, empatiu a solidaritu najmä voči sebe navzájom; činnosti sa volia primerane veku detí materskej školy,
d)	spoluprácou s rodičmi alebo inou fyzickou osobou, ktorá má dieťa zverené do osobnej starostlivosti alebo do pestúnskej starostlivosti na základe rozhodnutia súdu, poručníkom alebo opatrovníkom (ďalej len „zákonný zástupca"),
e)	aktívnym prístupom orgánov školskej samosprávy (rada školy) pri navrhovaní 
a prerokovaní školského poriadku, školského vzdelávacieho programu a opatrení školy 
k prevencii šikanovania,
f)	spoluprácou školy so zariadeniami poradenstva a prevencie, pričom pri prevencii šikanovania zariadeniami poradenstva a prevencie sa informovaný súhlas zákonného zástupcu nevyžaduje.
3.6	Riaditeľka školy alebo ňou poverený pedagogický zamestnanec posudzuje navrhované činnosti podľa bodu 3.5 písm. a) až e) z hľadiska predchádzania nežiaducemu vplyvu na deti v spolupráci so zariadením poradenstva a prevencie.
3.7	Riaditeľka školy alebo ňou poverený pedagogický zamestnanec priebežne informuje zákonných zástupcov o opatreniach školy pri prevencii šikanovania, najmä na webovom sídle školy (ak ho škola má), na schôdzi zákonných zástupcov alebo na informačnej nástenke v škole.
3.8	Riaditeľka školy zodpovedá za systémové aktivity školy pri prevencii šikanovania. 
V spolupráci s pedagogickou radou a orgánmi školskej samosprávy:
a)	rozpracúva opatrenia školy pri prevencii šikanovania v školskom poriadku,
b)	zabezpečuje dôkladný výkon dozoru v priestoroch, kde k šikanovaniu už došlo alebo by mohlo dochádzať.
3.9	Riaditeľka školy zabezpečuje vzdelávanie zamestnancov školy v oblasti prevencie 
a riešenia šikanovania a ďalej:
a)	zapája do prevencie šikanovania orgány školskej samosprávy a zriaďovateľa,
b)	zverejňuje kontaktné údaje právnických osôb, ktoré sa zaoberajú prevenciou a riešením šikanovania (bod 7.7),
c)	zabezpečuje, aby v pracovnom poriadku školy bola upravená povinnosť zamestnanca školy bez zbytočného odkladu oznamovať podozrenie zo šikanovania a prijať zodpovedajúce opatrenia,
d)	oboznamuje zamestnancov školy so spôsobom oznamovania šikanovania,
e)	zabezpečuje poučenie zamestnancov školy o skutočnosti, že šikanovanie môže napĺňať skutkovú podstatu priestupku alebo skutkovú podstatu trestného činu,
f)	zabezpečuje poučenie zamestnancov školy o skutočnosti, že šikanujúcemu môže byť uložené opatrenie vo výchove (deťom materskej školy sa však neukladá, bod 5.5) a že ak šikanujúci nie je trestne zodpovedný z dôvodu nízkeho veku, nie je to prekážkou na podanie trestného oznámenia a na podanie žaloby vo veci náhrady škody, ktorú šikanujúci spôsobil na majetku, alebo vo veci náhrady ujmy, ktorú spôsobil na zdraví,
g)	informuje zamestnancov, deti (primerane ich veku) a zákonných zástupcov o postupe pri zistení šikanovania.
Článok 4: Preverovanie podozrenia zo šikanovania
4.1	Riaditeľka školy alebo ňou poverený pedagogický zamestnanec zostavuje skupinu zamestnancov školy, ktorá navrhuje a zabezpečuje postup pri riešení šikanovania. Jej členmi sú riaditeľka školy a pedagogickí zamestnanci triedy; podľa potreby sa prizve odborný zamestnanec zariadenia poradenstva a prevencie (bod 7.1).
4.2	Opatrenia, metódy a postupy pri obmedzovaní šikanovania a nápravy jeho dôsledkov sa navrhujú tak, aby zodpovedali vývinovej zrelosti, emocionálnej zrelosti a veku šikanujúceho, šikanovaného a účastníkov šikanovania, vrátane detí so špeciálnymi výchovno-vzdelávacími potrebami.
4.3	Riaditeľka školy alebo ňou poverený pedagogický zamestnanec pri preverovaní incidentu, ktorý zahŕňa podozrenie zo šikanovania, bez zbytočného odkladu najmä:
a)	zabezpečí pomoc a ochranu potenciálnemu šikanovanému,
b)	zabezpečí, aby v priebehu preverovania nedošlo k ďalšej konfrontácii medzi potenciálnym šikanujúcim a potenciálnym šikanovaným,
c)	informuje zákonného zástupcu potenciálneho šikanujúceho, potenciálneho šikanovaného a potenciálnych účastníkov šikanovania,
d)	spíše a zaeviduje záznam o incidente.
4.4	Riaditeľka pri incidente podľa bodu 4.3 podľa potreby kontaktuje:
a)	zariadenie poradenstva a prevencie,
b)	orgán sociálnoprávnej ochrany detí a sociálnej kurately,
c)	regionálny úrad školskej správy, ak ide o podozrenie zo spáchania priestupku podľa § 72 ods. 1 písm. f) alebo g) alebo ods. 3 zákona č. 321/2025 Z. z., alebo Policajný zbor, ak ide o podozrenie zo spáchania trestného činu alebo priestupku podľa § 72 ods. 4 písm. d) tohto zákona,
d)	poskytovateľa záchrannej zdravotnej služby.
4.5	Riaditeľka školy alebo ňou poverený pedagogický zamestnanec pri preverovaní podozrenia zo šikanovania:
a)	zabezpečí zistenie účastníkov šikanovania a ďalších svedkov a uskutočnenie individuálnych rozhovorov alebo konfrontačných rozhovorov medzi účastníkmi šikanovania alebo medzi svedkami,
b)	uchováva dôkazy o podozrení zo šikanovania v nevyhnutnom rozsahu a počas nevyhnutného času,
c)	zabezpečí pri rozhovoroch podľa písmena a) prítomnosť najmenej dvoch pedagogických zamestnancov alebo odborných zamestnancov,
d)	zabraňuje zľahčovaniu šikanovania a takému konaniu, ktoré môže viesť k neriešeniu šikanovania, preverovaniu šikanovania pod emocionálnym nátlakom alebo v prítomnosti iných detí alebo k zverejňovaniu informácií z preverovania šikanovania.
Článok 5: Opatrenia na riešenie šikanovania a nápravu jeho dôsledkov
5.1	Škola dbá na bezodkladné riešenie šikanovania podľa tohto školského poriadku.
5.2	Vo vzťahu k šikanujúcemu riaditeľka školy alebo ňou poverený pedagogický zamestnanec:
a)	zabezpečí individuálny rozhovor odborného zamestnanca zariadenia poradenstva 
a prevencie so šikanujúcim za prítomnosti jeho zákonného zástupcu s cieľom objasnenia motivácie, sociálneho a rodinného pozadia správania šikanujúceho a určenia ďalšieho postupu; rozhovor sa vedie primerane veku dieťaťa; časti rozhovoru sa môžu konať aj bez prítomnosti zákonného zástupcu, ak na to dá zákonný zástupca preukázateľný súhlas,
b)	navrhne podľa potreby intervenciu v zariadení poradenstva a prevencie alebo zabezpečí intervenciu prostredníctvom odborného zamestnanca zariadenia poradenstva a prevencie, vrátane podporných činností v triede, a zabezpečí podmienky pre fyzickú a psychickú bezpečnosť detí triedy.
5.3	Vo vzťahu k šikanovanému riaditeľka školy alebo ňou poverený pedagogický zamestnanec:
a)	zabezpečí podmienky na fyzickú a psychickú bezpečnosť šikanovaného a podľa potreby zabezpečí zdravotné ošetrenie,
b)	zabezpečí šikanovanému bezodkladnú psychologickú pomoc a podporu prostredníctvom zariadenia poradenstva a prevencie,
c)	zabezpečí šikanovanému podľa potreby, po porade s odborným zamestnancom zariadenia poradenstva a prevencie, cielenú a systematickú podporu, najmä prostredníctvom zariadenia poradenstva a prevencie,
d)	spolupracuje podľa potreby so Štátnou školskou inšpekciou, regionálnym úradom školskej správy alebo s Úradom komisára pre deti.
5.4	Vo vzťahu k účastníkom šikanovania riaditeľka školy alebo ňou poverený pedagogický zamestnanec:
a)	zabezpečí účastníkom šikanovania podľa potreby individuálnu podporu a poradenstvo na základe posúdenia psychológa zariadenia poradenstva a prevencie,
b)	zabezpečí skupinovú intervenciu v spolupráci so zariadením poradenstva a prevencie,
c)	zabezpečí skupinové činnosti s cieľom smerovania detí k pozitívnym postojom 
a hodnotám a k rozvíjaniu schopnosti identifikovať sociálno-patologické javy primerane ich veku, najmä v rámci preventívnych programov, výchovno-vzdelávacích činností v triede a činností neformálneho vzdelávania.
5.5	Deťom materskej školy sa opatrenia vo výchove neukladajú (čl. 5 ods. 2 písm. c) Smernice č. 1/2025). Riešenie šikanovania sa v materskej škole zameriava na výchovné pôsobenie pedagogických zamestnancov, spoluprácu so zákonnými zástupcami a odbornú intervenciu zariadenia poradenstva a prevencie. Pri individuálnej intervencii zariadenia poradenstva a prevencie u konkrétneho dieťaťa sa postupuje podľa osobitných predpisov a vyžaduje sa informovaný súhlas zákonného zástupcu.
Článok 6: Spolupráca so zákonným zástupcom
6.1	Riaditeľka školy alebo ňou poverený pedagogický zamestnanec pri rozhovore so zákonným zástupcom šikanovaného, šikanujúceho alebo účastníkov šikanovania vo veci šikanovania dbá na zachovanie dôvernosti informácií.
6.2	O rozhovore podľa bodu 6.1 vrátane informovania zákonného zástupcu vyhotoví riaditeľka školy alebo ňou poverený pedagogický zamestnanec zápis, z ktorého jedno vyhotovenie poskytne zákonnému zástupcovi.
Článok 7: Osobitné ustanovenia pre Materskú školu, Staškovce
7.1	Funkcie v jednotriednej materskej škole. V materskej škole nie je zriadený školský podporný tím ani nie sú ustanovení výchovný poradca a koordinátor prevencie. Ich úlohy podľa tohto dodatku plní riaditeľka školy spolu s pedagogickými zamestnancami triedy. Ak je potrebná odborná pomoc, riaditeľka spolupracuje so zariadením poradenstva 
a prevencie (CPPPaP alebo CŠPP) so sídlom v meste Stropkov (bod 7.7). Ak škola niektorú z týchto funkcií alebo školský podporný tím zriadi, ich úlohy plní osoba alebo tím v nich zriadený.
7.2	Oznamovanie podozrenia. Zamestnanec školy, ktorý zistí alebo sa dozvie o podozrení zo šikanovania, bez zbytočného odkladu, spravidla v ten istý deň, oznámi podozrenie riaditeľke školy a zapíše ho. Ak sa podozrenie týka riaditeľky, oznámi ho zriaďovateľovi (Obec Staškovce). Zákonný zástupca môže podozrenie oznámiť riaditeľke alebo pedagogickému zamestnancovi osobne, telefonicky alebo e-mailom. Takéto oznámenie sa nepovažuje za sťažnosť podľa Čl. II bodu 16 a škola ho rieši bezodkladne podľa tohto dodatku.
7.3	Postup pri podozrení zo šikanovania.
a)	Pedagogický zamestnanec konanie preruší a zabezpečí bezpečnosť a ošetrenie dotknutých detí.
b)	Oznámi incident riaditeľke a spíše záznam o incidente (bod 7.6).
c)	Zákonných zástupcov dotknutých detí informuje škola bez zbytočného odkladu, spravidla v ten istý deň pri preberaní dieťaťa, najneskôr nasledujúci pracovný deň.
d)	Preverenie vedie riaditeľka alebo ňou poverený pedagogický zamestnanec podľa Čl. 4. S deťmi sa rozprávajú jednotlivo, primeranou formou, mimo prítomnosti iných detí, pričom sú prítomní najmenej dvaja pedagogickí alebo odborní zamestnanci. Dieťa sa nenúti k priznaniu ani k vysvetľovaniu pred inými deťmi.
e)	Podľa výsledku sa prijmú opatrenia podľa Čl. 5 a v prípade potreby sa kontaktujú orgány podľa bodu 4.4.
f)	Škola sleduje správanie dotknutých detí a po primeranom čase, spravidla do jedného mesiaca, vyhodnotí účinnosť prijatých opatrení; vyhodnotenie doplní do záznamu.
7.4	Dozor. Zamestnanci venujú zvýšenú pozornosť priestorom a činnostiam, kde môže dôjsť k šikanovaniu mimo priameho dohľadu: šatňa, umyváreň, prechod medzi priestormi, pobyt vonku, hry v menších skupinách, odpočinok a príchod a odchod detí. Dohľad nad deťmi sa nikdy nepreruší (Čl. IV školského poriadku).
7.5	Prevencia v podmienkach materskej školy. Materská škola pri prevencii používa najmä:
· pravidlá spolunažívania v triede vytvorené spolu s deťmi,
· rozpoznávanie a pomenovanie emócií,
· riešenie konfliktov bez násilia prostredníctvom hry, príbehov a dramatizácie,
· posilňovanie spolupráce, empatie a začleňovania všetkých detí do hry, vrátane detí 
so špeciálnymi výchovno-vzdelávacími potrebami.
Prevencia je súčasťou výchovno-vzdelávacej činnosti podľa ŠkVP „Škôlka pod lesom". Škola pri nej spolupracuje s rodinou a s informáciami o postupe školy oboznámi zákonných zástupcov (bod 3.7).
7.6	Záznam o incidente. Záznam vyhotoví riaditeľka alebo ňou poverený pedagogický zamestnanec. Obsahuje dátum, čas a miesto, popis udalosti, zúčastnené deti, prijaté opatrenia, informovanie zákonných zástupcov a vyhodnotenie účinnosti. Uchováva ho riaditeľka v nevyhnutnom rozsahu a čase, chránený pred nepovolanými osobami. Zákonnému zástupcovi sa poskytuje len v rozsahu, ktorý sa týka jeho dieťaťa; údaje 
o iných deťoch sa mu neposkytujú.
7.7	Kontakty. Škola ich zverejňuje na informačnej nástenke a, ak ho má, na webovom sídle.
---------------------------------------------------------------------------------------
Subjekt                                                                     Kontakt
--------------------------------------------- -----------------------------------------
Materská škola, Staškovce 13, 090 23 Havaj    msstaskovce@gmail.com; tel. 0940 989 893
Zriaďovateľ: Obec Staškovce                   
Zariadenie poradenstva a prevencie (CPPPaP)   
Orgán sociálnoprávnej ochrany detí (ÚPSVaR)   
Regionálny úrad školskej správy               
Štátna školská inšpekcia                      
Úrad komisára pre deti                        
Polícia                                       		158
Záchranná zdravotná služba                   	155
Tiesňová linka                              		112
Linka detskej istoty                         		116 111
---------------------------------------------------------------------------------------
7.8	Kyberšikanovanie a záznamy detí. Zverejňovanie alebo šírenie fotografií a záznamov detí bez súhlasu ich zákonných zástupcov, najmä na sociálnych sieťach a v skupinách zákonných zástupcov, môže napĺňať znaky kyberšikanovania a porušovať ochranu osobných údajov. Škola postupuje podľa Čl. II bodov 14 a 15 školského poriadku.
7.9	Oznamovanie iným orgánom. Pri podozrení z trestného činu sa škola obráti na políciu, pri podozrení na týranie alebo zanedbávanie dieťaťa postupuje podľa Čl. IV bodu 27 školského poriadku a oznamuje orgánu sociálnoprávnej ochrany detí (§ 7 zákona č. 305/2005 Z. z.), pri ohrození života alebo zdravia volá záchrannú zdravotnú službu.
7.10	Oboznamovanie. Riaditeľka školy oboznamuje zamestnancov s týmto dodatkom 
a s postupom podľa bodu 7.3 pri nástupe do zamestnania a aspoň raz ročne; oboznámenie sa zaznamená do zápisnice pedagogickej rady alebo do podpisového hárka. Zákonní zástupcovia sa s dodatkom oboznamujú spolu so školským poriadkom (Čl. VI bod 7).

Článok 1: Základné ustanovenia
1.1	Tento dodatok je súčasťou školského poriadku. Vypracovaný je podľa § 145 ods. 1 druhej vety školského zákona, podľa ktorej sú Štandardy dodržiavania zákazu segregácie vo výchove a vzdelávaní (ďalej „Štandardy"), vydané a zverejnené ministerstvom školstva, záväzné pre vypracovanie školského poriadku. Štandardy vydalo MŠVVaM SR v novembri 2024 a sú dostupné na https://www.minedu.sk/standardy-dodrziavania-zakazu-segregacie-vo-vychove-a-vzdelavani/.
1.2	Štandardy sú základné pravidlá, princípy a postupy predchádzania a eliminácie segregácie vo výchove a vzdelávaní. Vychádzajú z Dohovoru o právach dieťaťa (Oznámenie MZV SR č. 104/1991 Z. z.), najmä z čl. 2 ods. 1 a 2, čl. 3 ods. 1 a čl. 29 ods. 1, a sú rozpracovaním praktickej časti Metodickej príručky desegregácie vo výchove a vzdelávaní (MŠVVaŠ SR; 2. aktualizované vydanie, platné od 1. 1. 2025). Naplňujú princíp zákazu všetkých foriem diskriminácie, obzvlášť segregácie (§ 3 písm. f) školského zákona).
1.3	Segregáciou vo výchove a vzdelávaní je podľa § 2 písm. aj) školského zákona: „konanie alebo opomenutie konania, ktoré je v rozpore so zásadou rovnakého zaobchádzania podľa osobitného predpisu (zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov, antidiskriminačný zákon, v znení neskorších predpisov) a v dôsledku ktorého dochádza alebo by mohlo dôjsť k priestorovému, organizačnému alebo sociálnemu vylúčeniu skupiny detí a žiakov alebo účastníkov výchovy a vzdelávania alebo k ich oddelenému vzdelávaniu okrem vzdelávania poskytovaného v súlade s medzinárodnou zmluvou, ktorou je Slovenská republika viazaná (Dohovor proti diskriminácii vo vzdelávaní, oznámenie č. 276/2024 Z. z.; Dohovor o právach osôb so zdravotným postihnutím, oznámenie č. 317/2010 Z. z.) pri uplatňovaní práv národnostných menšín na výchovu a vzdelanie v jazyku príslušnej národnostnej menšiny a pri vytváraní podmienok na vzdelávanie detí so zdravotným znevýhodnením alebo nadaním a žiakov so zdravotným znevýhodnením alebo s nadaním so zohľadnením ich vôle a záujmov a vôle a záujmov ich zákonných zástupcov, ak je účasť na takom vzdelávaní voliteľná a zodpovedá úprave podmienok výchovy a vzdelávania podľa tohto zákona, osobitne pre výchovu 
a vzdelávanie na rovnakom stupni vzdelania.“ Dodržiavaním zákazu segregácie vo výchove a vzdelávaní je podľa § 2 písm. ak) školského zákona prijímanie 
a uskutočňovanie opatrení na jej predchádzanie a jej elimináciu.
1.4	Štandardy sa týkajú všetkých oblastí, ktoré upravuje školský poriadok podľa § 153 ods. 1 školského zákona: a) výkon práv a povinností detí a ich zákonných zástupcov, pravidlá vzájomných vzťahov s pedagogickými zamestnancami a ďalšími zamestnancami, b) prevádzka a vnútorný režim, c) podmienky na zaistenie bezpečnosti a ochrany zdravia detí a ich ochrany pred sociálno-patologickými javmi, diskrimináciou alebo násilím, d) podmienky nakladania s majetkom, ktorý škola spravuje, ak tak rozhodne zriaďovateľ.
Článok 2: Štandardy postojov a hodnôt
2.1	Základným predpokladom úspešného zavedenia štandardov je posun v postojovom a hodnotovom nastavení, v kultivácii verejného diskurzu a medziľudských vzťahov všetkých aktérov vzdelávania, ktorí prichádzajú na pôde školy do kontaktu s deťmi. Postojové a hodnotové štandardy sú definované na základe deskriptorov Referenčného rámca kompetencií pre demokratickú kultúru (Rada Európy, 2018; pre SR má status odporúčania).
2.2	Žiaduce správanie všetkých aktérov vo vzdelávaní: a) zaobchádzať so všetkými ľuďmi bez rozdielu s rešpektom, b) vyjadrovať úctu všetkým bez rozdielu a vnímať rozmanitosť ako príležitosť a prínos pre školu pri príprave a realizovaní aktivít výchovno-vzdelávacieho procesu, c) vyjadrovať druhým ľuďom uznanie ako rovnocenným ľudským bytostiam, d) rešpektovať ľudí rôzneho vierovyznania, e) rešpektovať ľudí, ktorí majú odlišné politické názory, f) prejavovať záujem spoznať presvedčenia, hodnoty, tradície a pohľady druhých ľudí na svet, g) dávať priestor druhým ľuďom na vyjadrenie sa, h) preukázať prebratie zodpovednosti za svoje skutky, i) ospravedlniť sa, pokiaľ niekomu ublížim, j) vyjadrovať vôľu a záujem spolupracovať a pracovať s druhými ľuďmi na presadzovaní spoločných záujmov.
Článok 3: Štandardy vyplývajúce z definície segregácie
3.1	Materská škola pri uplatňovaní štandardov vypracuje Plán uplatňovania Štandardov dodržiavania zákazu segregácie vo výchove a vzdelávaní (ďalej „Plán") a využíva Metodickú príručku desegregácie vo výchove a vzdelávaní (MŠVVaŠ SR, 2023). Plán je samostatný dokument školy, ktorým materská škola preukazuje dodržiavanie Štandardov; na vyžiadanie ho predloží orgánu, ktorý vykonáva kontrolu (regionálny úrad školskej správy, Štátna školská inšpekcia).
3.2	Štandardy priestorovej desegregácie:
a)	Do všetkých priestorov školy určených pre deti je umožnený rovný (nediskriminačný) prístup všetkým deťom. Škola nemá priestory a budovy vyhradené pre jednotlivé skupiny detí vytvorené za účelom ich vylučovania alebo neprípustného oddeľovania na základe ktoréhokoľvek chráneného dôvodu uvedeného v antidiskriminačnom zákone.
b)	Škola v rámci výchovno-vzdelávacieho procesu využíva priestory, ktoré spĺňajú normy stanovené regionálnymi úradmi verejného zdravotníctva, pričom výchovno-vzdelávací proces žiadnej zo skupín neprebieha v priestoroch, ktorých kvalita je výrazne rozdielna oproti iným priestorom.
c)	Ak má škola v jednotlivých vekových kohortách zastúpenie detí rôzneho etnického, národného alebo sociálneho pôvodu, farby pleti alebo iného chráneného dôvodu podľa antidiskriminačného zákona, má vytvorené triedy, v ktorých je vyvážené zastúpenie detí týchto skupín.
3.3	Chránené dôvody (vysvetlenie k štandardom v bodoch 3.2, 3.4 a 3.5): Chránené dôvody sú podľa § 2 ods. 1 zákona č. 365/2004 Z. z. pohlavie, náboženské vyznanie alebo viera, rasa, príslušnosť k národnosti alebo etnickej skupine, zdravotné postihnutie, vek, sexuálna orientácia, manželský stav a rodinný stav, farba pleti, jazyk, politické alebo iné zmýšľanie, národný alebo sociálny pôvod, majetok, rod alebo iné postavenie alebo dôvod oznámenia kriminality alebo inej protispoločenskej činnosti.
3.4	Štandardy organizačnej desegregácie:
a)	Škola má nastavenú organizáciu školského vyučovania a denný program tak, aby nedochádzalo k vylučovaniu a neprístupnému oddeľovaniu niektorej skupiny detí (§ 2 ods. 1 zákona č. 365/2004 Z. z.).
b)	Všetky skupiny detí majú stanovené rovnaké vzdelávacie štandardy, na základe ktorých pedagogickí zamestnanci, odborní zamestnanci a ďalší zamestnanci vytvárajú učebné osnovy školského vzdelávacieho programu. Úpravy je možné realizovať len u detí, ktorým to určuje individuálny vzdelávací program (§ 7a školského zákona), individuálny učebný plán (§ 26 školského zákona) alebo poskytnuté podporné opatrenia (§ 145a školského zákona).
c)	Všetky skupiny detí majú umožnený rovný prístup k materiálno-technickému vybaveniu, učebným materiálom a iným vzdelávacím pomôckam výchovno-vzdelávacieho procesu prislúchajúcemu danému ročníku alebo stupňu vzdelávania.
d)	Škola je povinná využiť všetky dostupné prostriedky, nástroje a metódy, aby umožnila prístup ku vzdelávaniu v maximálnej miere všetkým skupinám detí aj v prípade krízových udalostí v škole (podrobné informácie sú dostupné na webovom sídle ministerstva). Po ukončení krízovej udalosti je škola povinná realizovať príslušné podporné opatrenia na kompenzáciu prípadných výpadkov vo výchove a vzdelávaní, ktoré nemohli byť 
v maximálnej miere riešené počas krízovej situácie.
3.5	Štandardy sociálnej desegregácie:
a)	Škola využíva potrebné a dostupné inkluzívne podporné opatrenia na podporu sociálneho začlenenia detí a vytváranie pozitívnej podporujúcej sociálnej klímy v škole, ktorá prispieva k destigmatizácii a odstraňovaniu stereotypov a predsudkov.
b)	Škola organizuje a podporuje programy neformálneho vzdelávania a mimoškolské aktivity smerujúce k vytvoreniu priaznivej sociálnej klímy a interkultúrneho porozumenia v rámci školy, medzi deťmi ako aj rodičmi.
c)	Škola prijíma, vzdeláva a vychováva všetky skupiny detí podľa platných právnych predpisov bez vylučovania a neprípustného oddeľovania na základe akéhokoľvek chráneného dôvodu uvedeného v antidiskriminačnom zákone.
d)	V škole neexistujú procesy, postupy a usporiadania (ani na úrovni tried), ktoré vylučujú alebo neprípustne oddeľujú skupiny detí na základe akéhokoľvek chráneného dôvodu uvedeného v antidiskriminačnom zákone.
e)	Škola umožňuje všetkým skupinám detí, aby sa pre napĺňanie a rozvoj svojho potenciálu zapájali do aktivít a súťaží, ktoré sama organizuje, alebo sú škole sprostredkované, 
a aktívne ich k tomu motivuje a podporuje.
f)	Škola pri hodnotení detí nekoná diskriminačne len na základe ich príslušnosti k niektorej sociálnej alebo etnickej skupine alebo iného chráneného dôvodu podľa antidiskriminačného zákona.
Článok 4: Uplatňovanie štandardov v Materskej škole Staškovce (vlastné ustanovenia materskej školy)
4.1	Materská škola je jednotriedna a deti sú v nej vzdelávané spoločne v jednej heterogénnej triede. Všetky deti využívajú rovnaké priestory a rovnaké vybavenie a majú rovnaký denný poriadok. Škola nezriaďuje samostatné skupiny, priestory ani režimy pre deti podľa chráneného dôvodu. Keďže je materská škola jednotriedna, štandard vyváženého zastúpenia detí v triedach (bod 3.2 písm. c)) sa napĺňa tým, že všetky deti sú vzdelávané spoločne v jednej triede a škola netvorí samostatné triedy.
4.2	Prijímanie detí sa riadi platnými právnymi predpismi a kritériami podľa Čl. III bod 1 tohto školského poriadku. Pri prijímaní a v priebehu vzdelávania škola nezisťuje etnický pôvod ani iné údaje o dieťati alebo rodine, ktoré na zákonný účel nepotrebuje (§ 11 ods. 6 a § 157 ods. 3 písm. c) školského zákona; Manuál Predprimárne vzdelávanie z 1. 6. 2026).
4.3	Rozdelenie detí pri jednotlivých činnostiach na menšie skupiny (podľa veku, záujmu, tempa učenia alebo potrieb dieťaťa) je pedagogickým postupom v rámci jednej triedy. Materská škola ho uplatňuje tak, aby nebolo založené na chránenom dôvode, aby sa skupiny menili a aby každé dieťa malo v priebehu dňa a týždňa rovnaký prístup ku všetkým činnostiam, pomôckam a priestorom.
4.4	Úpravy výchovy a vzdelávania pre dieťa so zdravotným znevýhodnením alebo 
so špeciálnymi výchovno-vzdelávacími potrebami sa realizujú v rámci triedy, na základe podporných opatrení a individuálneho vzdelávacieho programu. Dieťa nie je z aktivít vylučované; ak je pre dieťa potrebná úprava aktivity, pedagogický zamestnanec ju zabezpečí tak, aby sa dieťa mohlo zúčastniť s ostatnými deťmi.
4.5	Dieťa nesmie byť vylúčené z aktivity organizovanej alebo sprostredkovanej materskou školou (výlet, exkurzia, divadelné predstavenie, akcia) z dôvodu nedostatku financií zákonného zástupcu. Ak je aktivita spoplatnená, riaditeľka zisťuje možnosti úhrady (príspevok rady rodičov, zriaďovateľa alebo iného zdroja) tak, aby sa dieťa mohlo zúčastniť. Škola nezverejňuje, ktorí zákonní zástupcovia úhradu nezabezpečili.
4.6	Hodnotenie dieťaťa (pedagogická diagnostika) sa vykonáva podľa rovnakých kritérií pre všetky deti. Nesmie zohľadňovať príslušnosť dieťaťa k žiadnej sociálnej ani etnickej skupine ani iný chránený dôvod.
4.7	Podozrenie na segregáciu alebo diskrimináciu môže zamestnanec, dieťa alebo jeho zákonný zástupca oznámiť riaditeľke ústne alebo písomne (Čl. II bod 16). Riaditeľka podnet zaznamená, preverí a písomne odpovie spravidla do 30 dní od doručenia, najneskôr do 60 pracovných dní, ak ide o sťažnosť (§ 13 ods. 1 zákona č. 9/2010 Z. z. 
o sťažnostiach), pričom zabezpečí ochranu osoby, ktorá podnet podala. Ak podnet nemožno vyriešiť v materskej škole, riaditeľka informuje zriaďovateľa a regionálny úrad školskej správy alebo Školskú inšpekciu. Zákonný zástupca sa môže obrátiť aj na Slovenské národné stredisko pre ľudské práva, ktoré zabezpečuje právnu pomoc obetiam diskriminácie (zákon č. 308/1993 Z. z. o zriadení Slovenského národného strediska pre ľudské práva).
4.8	Plán sa vypracúva na každý školský rok, vyhodnocuje sa najmenej raz ročne pri hodnotiacej pedagogickej rade a podľa potreby sa aktualizuje. Zamestnancov s ním oboznamuje riaditeľka a zákonných zástupcov informuje spolu so zverejnením školského poriadku na verejne prístupnom mieste (nástenka, webové sídlo).

